text:
Sheep View átakið hjá Atlantic Airways og Visit Faroe Islands í fjør eydnaðist so mikið væl, at fleiri ferðafólk komu til Føroyar í ár enn nakrantíð áður. Viðhvørt vilja hesi ferðafólkini læra nøkur orð á føroyskum, men føroyska málið finst ikki á Google Translate. Hetta hava Atlantic Airways og Visit Faroe Islands funnið eina loysn uppá.
Á Faroe Islands Translate heimasíðuni ber til hjá fólki kring heimin at skriva orð ella setningar á ymiskum málum. Nøkur sekund seinni fáa tey ein film sendandi, har ein føroyingur hevur týtt orðini/setningarnar til føroyskt. Hetta merkir, at útlendingar fáa ikki einans høvi at læra orð á føroyskum, men sleppa eisini at síggja ein føroying siga orðini.
Levi Hanssen, samskiftisleiðari í Visit Faroe Islands, heldur, at átakið kann føra við sær, at ferðafólk føla seg sum ein størri part av Føroyum, tá tey ferðast í landinum.
“Tá ið fólk ferðast, nýta tey ofta Google Translate, sum kann hjálpa teimum at samskifta við fólkini á staðnum,” sigur Levi. “Hetta ger, at tey føla seg sum ein part av ferðamálinum, har tey vitja. Í løtuni ber hetta ikki til í Føroyum, men tað vilja vit broyta. Vit hava tikið sakina í egnar hendir og biðja føroyingar hjálpa okkum at læra útlendingar eitt sindur av føroyska málinum. Okkara mál er at fáa føroyska málið í Google Translate, men inntil tá, hava vit gjørt okkara egnu útgávu, Faroe Islands Translate!”
Árni G. Olsen, sølu- og marknaðarleiðari í Atlantic Airways, heldur, at átakið er ein stuttligur og øðrvísi máti at fáa samband við fólk kring heimin.
“Hetta er ein stuttligur máti at samskifta við útlendingar uppá, samstundis sum vit økja um áhugan fyri føroyska málinum,” sigur Árni. “Sheep View átakið fekk sera nógva umrøðu í altjóða miðlum og økti um kunnleikan um Føroyar hjá nógvum fólkum, sum annars ikki kendu til okkara land. Tá ið hesi fólkini nú kenna Føroyar, gevur tað góða meining, at vit eisini røkka út til tey og bjóða teimum møguleikan at læra nøkur orð á føroyskum.”
Føroyingar kunnu hjálpa
Føroyingar verða eggjaðir at hjálpa at týða. Meira kunning um, hvussu ein kann týða, er at finna áwww.faroeislandstranslate.com/bliv-umsetari.
Soleiðis riggar Faroe Islands Translate:
- Á heimasíðuni www.faroeislandstranslate.com kann ein og hvør skriva eitt orð ella ein setning, sum tey vilja skal týðast til føroyskt. Teksturin verður sendur til ein føroying, sum tekur ein stuttan film av sær sjálvum, har teksturin verður týddur til føroyskt. Filmurin verður síðani sendur aftur til viðkomandi, sum bað um týðingina.
- Allir filmarnir verða goymdir í einum dátugrunni. Hetta merkir, at um biðið verður um, at týða sama orð ella setning, verður filmurin, sum liggur í dátugrunninum, vístur av nýggjum.
- Føroyingurin, sum týðir, verður valdur tilvildarliga. Øll, ið tosa føroyskt, kunnu týða.
Fleiri upplýsingar kunnu fáast við at seta seg í samband við:
- Árni G. Olsen, sølu- og marknaðarleiðari í Atlantic Airways, tlf. 213777, t-postur: arni@atlantic.fo
- Levi Hanssen, samskiftisleiðari í Visit Faroe Islands, tlf. 503265, t-postur: levi@visitfaroeislands.com


c: text/html

text:
Leygardagin 28. mai verður árliga Fitness Føroyar kappingin. Hesaferð er kappingin í høllini á Hálsi í Havn.
Við í kappingini, sum byrjar klokkan 18, eru 10 luttakatar – kvinnur og menn.
Hetta er triðja árið, skipað verður fyri slíkari kapping. Reglurnar hava verið ymiskar, og í ár verður bert kappast í útsjónd/posering.
Umframt at gerast føroyskur meistari, sleppa vinnararnir hjá kvinnum og monnum at royna seg í kapping uttanlands.
Føroya Sterkasti
Kappingin Føroya sterkasti maður verður eisini hildin um vikuskiftið. Fríggjakvøldið 27. mai verður hendan kapping í høllini á Hálsi í Havn.

robotstxt: allowed

filter: keep


text:
- Atlantic Petroleum hevur verið gjøgnum eitt avbjóðandi tíðarskeið, men sum úrslitið fyri annan ársfjórðing vísir, batnar støðan.
Soleiðis sigur stjórin í Atlantic Petroleum, Ben Arabo, nú lítla føroyska oljufelagið hevur kunngjørt roknskapin fyri annan ársfjórðing 2016.
Úrslitið áðrenn rentur, skatt og leitingarútreiðslur – sokallaða EBITDAX, ið oljuvinnan nýtir – var minus 1,4 milliónir danskar krónur.
Bruttoúrslitið í øðrum ársfjórðingi, eftir at ymsar av- og niðurskrivingar eru afturførdar, var 82,1 milliónir krónur. Nettoúrslitið eftir skatt er 77,8 milliónir krónur.
Tøki peningurin hjá Atlantic Petroleum var 11,3 milliónir krónur, tá ið hálva árið var runnið. Skuldin hjá Atlantic Petroleum er 62,8 milliónir krónur.
- Vit hyggja nú frameftir og skapa nýggjar møguleikar, serliga í Eysturevropa, Russlandi og Eurasia, sigur Ben Arabo, stjóri, í fráboðan.


text:
Eg mátti seta meg við tastarnar, tí upplivingin í Norðurlandahúsinum í gjárkvøldið, var onki minni enn “upcoming” stjørnur, sum eg vóni fara longur fram á leiðini.
Aftur her merkti eg henda inngróvna dugnaskapin, sum ger mína uppliving til nakað heilt serligt.
Fyri at byrja við Konni, so er hon sprottin í dugnaligum tónleikarum, so er ikki at undrast yvir, at hennara avrik standa í serflokki.
Mær dámar heilt ómetaliga væl hennara rødd, sum fer yvir í R&B og so hevur hon júst ta kraftina og slagkraftina, sum fær hana at standa sera sterka í ljóðmyndini.
Tað eg beit serliga merki í var, at hon hevði nakrar ljóðboksir framman fyri sær, har hon á ein sera dugnaligan hátt, fekk gjørt nakað við vokalin og ikki minst at fáa hendan at passa inn í samlaðu ljóðmyndina – fantastiskt!
At hon ikki bara er ein góður sangari kom eisini undan kavi, tá hon tvær ferðir tók saxofonina, og fekk aftur her tónarnar at koma út til okkara, við sera hegnisligum tekniskum avriki.
Eisini settist hon við flyglið, har hon spældi og sang eitt lag, sum hon sjálv segði, var so mikið nýtt, at hetta ikki var roynt í bólkinum.
Ongin ivi í mínari verð, at hevur Konni viljan til tónleikin, sleppur hon so langt hon sjálv vil.
At hon so hevur funnið sera dugnaligar tónleikarar afturat sær, ger sjálvandi tað samlaða projektið til nakað heilt serligt.
Knút Háberg Eysturstein er ein heilt serligur og dugnaligur tónleikari, sum vit kenna úr mongum ymsum, og hevur hann hesa stillu og leiðandi rolluna, sum gevur mær eina kenslu av perfektionismu og evnunum at fáa alt upp í eina hægri eind.
Hann hevur so eisini henda tekniska førleikan, sum ikki bara er at fáa tangentarnar at tala, men so sanniliga eisini við sínum førleika og passión, førir okkum inn í eina løtu við ljóði, sum eg sjáldan havi merkt fyrr.
Torleik Mortensen yvirraskaði meg kanska mest, tí í mínum áhuga fyri basstónleiki, havi eg ofta kanska lyndi til at hoyra hetta fram úr hinum.
Men tá ein bassur blívur til so nógv annað enn taktsláarin, fekk eg aftur her hesa kensluna av dugnaskapi, sum kann fáa ein bass at verða annað enn ein bassur.
Per Ingvaldur Højgaard Petersen er sanniliga í serflokki innan síni slagverk og eri fegin um, at hann eisini er partur av projektinum.
At hava valt Benjamin Petersen til produktiónina og annað gevur eisini eitt serligt íkast, sum eg seti rættiliga høgt.
Eg veit at Konni er undir lestri, sum í sær sjálvum er stórt, kanska meira trygt, men eg má siga, at eg vóni at hoyra meir til hesi, tí hetta er serstakt!


text:
Jógvan Hugo Gardar
11.12.2016 - 13:48
Á fyrsta sinni farnu fimtan árini hava oljuframleiðandi lond í og uttanfyri OPEC funnið eina semju um at minka um oljuframleiðsluna. Málið er at sleppa av við yvirflóðina av olju á goymslunum kring heimin, og at trýsta oljuprísin upp aftur.
E24 skrivar at sambært fleiri altjóða tíðindastovum játtaðu í gjár oljuframleiðandi londini sum ikki eru við í OPEC, at tey skulu tillaga sína oljuframleiðslu.
Tá OPEC-londini herfyri samdust um at minka um sína oljuframleiðslu, so lá í hesi avtaluni at tey vildu hava oljuframleiðandi lond uttanfyri OPEC til at taka sínpart av minkingini. OPEC-londini skulu fra 1. januar minka sína dagligu framleiðslu við 1,3 milliónum føtum. Á einum fundi í gjár millum OPEC-londini og oljuframleiðandi lond sum ikki eru limir, so skulu hesi minka sína dagligu framleiðslu við 600.000 føtum.
Sambært Bloomberg News er hetta fyrsta avtala av hesum slagnum sum er gjørd síðani 2001. Londini sum hava góðtikið at minka um oljuframleiðsluna eru Aserbadjan, Barain, Bolivia, Brunai, Ekvatorguinea, Kasakstan, Malaisia, Meksiko, Oman, Sudan og Suður-Sudan.
Sambært Bloomberg eru fleiri bilsin av at Kasakstan hevur góðtikið semjuna.
Fleiri stór oljulond hava ikki góðtikið OPEC-avtaluna. Millum hesi eru Noreg og Stóra-Bretland.


text:
Jógvan Hugo Gardar
25.11.2014 - 17:42
Arbeiðið við at gera Thor-skipini klár á Besiktas-skipasmiðjuni í turkiska býnum Istanbul heldur fram. Í løtuni verður arbeitt við at gera Thor Magni kláran.
Gunnbjørn Joensen, stjóri á Thor, sigur at teir eru ikki heilt klárir enn, men tað verður ikki leingi so verður skipið klárt.
Thor Magni er eitt av fýra skipum sum Thor letur byggja á Besiktas-skipasmiðjuni, og sum skulu vera klár í ár og í 2015. Avtala er eisinji um at skipasmiðjan kann byggja fýra skip av sama slag afturat í 2016 og 2017 um Thor ynskir tað.
Hesi skipini skulu brúkast innan oljuvinnuna, og eru sergjørd til arbeiði í samband við seismikk-kanningar.


text:
Tvístøða kjaksending 23
Øll sendingin. Kjaksending við Hera Joensen, Sunnevu Mohr og Arna Zachariassen. Tóri Højgaard er vertur.
Spurningur 1: (4:35) "Dóttir mín er 10 ár og í tí aldrinum, har fleiri av gentunum, hon fylgist við tosa um pyjamas party og sleep over, tvs. at sova hjá hvørjari aðrari. Eg og maður mín hava higartil nokta henni at sova hjá nakrari vinkonu av tí einføldu orsøk, at vit óttast hvat kann henda. Vit vilja snøgt sagt ikki, at hon skal verða kynsliga krenkað. Tað er ikki tí, vit hava nakran ávísan illgruna ella heilt sikkurt vita at nakað av foreldrunum hjá hennara vinkonum ger nakað sovorðið. Men vit vilja ikki taka kjansin. Sjálv havi eg uppliva, at vera kynsliga misnýtt og eri tí kanska eyka varin. Hetta hendi tó ikki í eini pyjamas party. Vit halda tó ikki, at tað er rætt at ræða hana og pensla óttan hjá okkum út, so higartil hava vit bara sagt nei, okkum ikki dámar tað. Gera vit rætt? Ella eru vit óneyðuga bangin?
Spurningur 2: (18:30) "Er tað moralskt forsvarligt at fara í verkfall, tá ið tú setur lív í váða við at gera tað?"
Spurningur 3: (42:45) "Á mínum arbeiðsplássi arbeiðir ein samkyndur maður. Hann er sera dugnaligur og ger sítt arbeiði væl. Men hann er eisini sera "grovur" í síni atferð og málburði. Hann fortelur fúlar krønikur, greiður ofta frá sínum egna kynslívi og viðmerkir regluliga útsjóndina hjá hinum monnunum á arbeiðsplássinum á ein ópassandi máta. Mín kensla er, at um hetta var ein hinskyndur maður, sum uppførdi seg á sama hátt yvirfyri kvinnunum, hann arbeiddi saman við, so hevði tað umgangandi fingið fylgir. Men eftirsum hetta er ein samkyndur maður, so fær tað ongar. Mennirnir vita ikki hvat teir skulu gera við uppmerksomheitina, teir fáa. Hvat skulu vit gera?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Áki Bertholdsen 20.08.2017 (08:30)
Tit tora ikki at broyta flatskattin
– Vit vistu, at tit tordu ikki at broyta flatskattin aftur og vit vistu at tit tora ikki at broyta forskattingina av pensjónum aftur.
Jørgen Niclasen, løgtingsmaður fyri Fólkaflokkin, og formaður floksins, argaði samgongina í Løgtinginum við, at hóast tey høvdu funnist hvassliga at tí, undanfarna samgongan hevur sett í verk, tora tey kortini ikki at broyta nakað aftur.
Í orðaskiftinum í Løgtinginum um fiskvinnuskipanina, vísti hann á, at skulu stórmál setast í verk, er tað antin neyðugt at hava undirtøku frá stórum parti av Løgtinginum, ella má landsstýrið vita, at onki verður broytt aftur.
Mest umstríddu málini, undanfarna samgonga setti í verk, var flatskatturin og forskattingin av pensjónum.
Tað var rætt og slætt rok um hesi bæði málini og at kalla hvørt einasta fakfelag í landinum mótmælti. Ikki minst mótmælti andstøðan, sum var í Løgtinginum tá, nevniliga,Tjóðveldi, Javnaðarflokkurin og Framsókn, og tað vóru tey, sum søgdu, at hetta fór at vera broytt aftur.
Men nú hevur hendan samgongan sitið í skjótt tvey ár og tað er ikki ein stavur broyttur legði hann afturat.
– Men Jørgen Niclasen segði, at hann visti, at Tjóðveldi og Javnaðarflokkurin fóru ikki at tora at broyta hvørki flatskattin, ella forskattingina av pensjónum, aftur.
Tað varð bara prát og tos, tí teir flestu av veljarunum hjá Javnaðarflokkinum og Tjóðveldi vóru teir, sum fingu størstan ágóðan av flatskattinum, og tí verður flatskatturin ikki avtikin aftur, heldur Jørgen Niclasen afturat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gunvá við Keldu harmast um, at vit í fyrru sendingini um “Stríðið um tey 10 prosentini” siga, at reiðaríið Palli hjá Mariannu eigur Norðhavnina, hóast Klaksvíkar kommuna eigur størsta partin. Kringvarp Føroya virkar, sum allir aðrir føroyskir miðlar, undir lógini um fjølmiðlaábyrgd. Lógin áleggur okkum at halda leiðreglurnar um góðan fjølmiðlasið. Sjálvandi rættar Kringvarp Føroya faktuellar feilir. Tað gjørdu vit eisini í hesum førinum.
Leiðreglurnar um góðan fjølmiðlasið kunnu lesast her.
Harumframt leitar Kringvarp Føroya sær leiðbeining í etisku leiðreglunum hjá Danmarks Radio. Tað gjørdu vit eisini í hesum førinum. Leiðreglurnar hjá DR kunnu lesast her.
Munur verður gjørdur á, hvussu álvarsamur feilurin er, og hvussu hann er miðlaður. Er talan um ein álvarsligan feil, sum ger beinleiðis skaða, er ærumeiðandi, ella kemur undir revsiábyrgd, so verður feilurin rættaður í somu sending ella sendirøð.
Er talan um ein minni faktuellan feil, sum ikki ávirkar fortreytina fyri søguni, ella sjálva vinklingina, so verður rættleiðingin/presiseringin løgd á heimasíðuna – soleiðis sum vit eisini gjørdu í hesum førinum. (Sí: http://kvf.fo/netvarp/sv/2016/03/14/stridid-um-tey-10-prosentini-1#.V0gHoJHhDIW)
Presisieringin var soljóðandi:
Í sendingini verður sagt, at reiðaríið Palli hjá Mariannu eigur Norðhavnina. Sp/f 27. juni 2007, sum Palli hjá Mariannu eigur, eigur ein part av Norðhavnini, meðan Klaksvíkar kommuna eigur størsta partin av havnini. Rættari hevði tí verið at sagt, at Palli hjá Mariannu eigur ein part av Norðhavnini.
Hevði feilurin verið gjørdur í Degi og Viku, so høvdu vit nevnt presiseringina í sendingini dagin eftir. Í hesum førinum kom onnur sending um “Stríðið um tey 10 prosentini” fleiri vikur aftan á fyrru sending. Vit hildu tí, at tað var rættast at leggja presiseringina út á heimasíðuna hjá Kringvarpi Føroya beinanvegin sum vit vórðu gjørd varug við feilin.
Seinna sendingin um “Stríðið um tey 10 prosentini” hevði eisini annað innihald enn fyrra sendingin, so har var onki nátúrligt stað at leggja presiseringina inn. Vit kundu tó havt nevnt tað á einum endaskelti síðst í sendingini, men hetta var ikki í okkara huga, tí vit mettu okkum hava gjørt vart við presisieringina á heimasíðu Kringvarpsins.
Ynskiligt hevði verið, um vit á sjónligum stað á heimasíðu Kringvarpsins kundu savnað presiseringar, rættingar, nágreiningar vm. Tann møguleikin er ikki til staðar í dag, men arbeitt verður í løtuni við at umskipa og dagføra heimasíðuna hjá Kringvarpinum, og tá er ætlanin at hava eina slíka undirsíðu.


text:
Á aðalfundi í felagnum Mínboks gjørdist greitt, at Kristjan Petursson tekur við sum stjóri eftir Ullu Joensen, sum heldur fram í nevndini í Mínboks.
Nevndin hevur skipað seg við Joel undir Leitinum, sum formanni og Ullu Joensen, sum næstforkvinnu. Hini í nevndini eru Kristjan Petursson og Tummas Nielsen, sum báðir eru nýggir í nevndini. Kjartan Thomassen er farin úr nevndini.
Føroyingar hava tikið Mínboks og Mínlykil til sín, sigur felagið í tíðindaskrivi.
Talið av brúkarum á Mínboks og Mínlykil økist alsamt. Í dag eru 16.000 brúkarar á Mínboks, og er hetta ein vøkstur á 14% samanborið við í fjør. Og tað eru 14.500 brúkarar sum nýta Mínlykil, sum er ein vøkstur á góð 300% samanborið við í fjør. Brúkaratalið á báðum skipanum er vaksandi.
Fleiri stovnar og fyritøkur velja eisini at brúka Mínboks til samskifti. Ein av nýggjastu stovnunum á Mínboks er Landssjúkrahúsið, sum nú sendir innkallingar umvegis Mínboks. Brúkarar kunnu eisini samskifta við Landssjúkrahúsið umvegis skipanina.
Samstundis hevur Mínlykil tikið veruligt dik á seg. Við Mínlykil kunnu føroyingar rita inn í fleiri føroyskar skipanir so sum Mínboks, Borgaragluggin, Mínrokning, Tryggingarfelag Føroya, Betri Pensión, og fleiri aðrar skipanir eru ávegis.
- Skipanirnar eru undir støðugari menning til frama fyri talgilding av Føroyum. Skjótt ber til at rita inn við Mínlykil uttan fartelefonsamband. Hetta er ein hjálp hjá eitt nú teimum sum sigla og teimum sum ikki hava fartelefon, sigur felagið í tíðindaskrivi.
Felagið Mínboks varð stovnað í 2013, og tá varð Mínboks-skipanin tendrað. Í 2014 varð Mínboks lagað til fartelefonir og teldlar, og tá sá Mínlykil dagsins ljós, og verulig gongd kom á at fáa eina felags talgilda innritan fyri Føroyar.
Eigarar av felagnum Mínboks eru Posta og Elektron, sum eiga hvør síni 50 prosent í felagnum.


text:
Føroyar gjørdu bart í báðum dystum í EM-kappingini fyri smátjóðir í talvi í dag. Í fyrra dystinum í morgun vunnu Føroyar 4-0 á San Marino, og í kvøld vunnu føroyingar 3½-½ á Guernsey. Helgi Dam Ziska var ikki við í morgun. Tá telvaðu Høgni Egilstoft Nielsen, Rógvi Egilstoft Nielsen, John Rødgård og Silas Eyðsteinsson. Allir vunnu trygt.
Í seinna dystinum í dag hevði Høgni fríumfar. Helgi var við, og vann í stórum stíli á 1. borði. Rógvi og John máttu arbeiða harðari fyri tí, men vunnu kortini sannførandi, tá ið til stykkis kom. Silas noyddist tó at sættast við remis við svarta fólkinum. Hann vann kortini væl og virðiliga í sínum fyrsta landsdysti í morgun.
Andorra og Monaco
Longu nú sæst, at kappingin fer at standa millum Andorra, Monaco, Føroyar, og kanska eisini Luksemburg. Andorra vann í dag 2½-1½ á Luksemburg, sum Føroyar telvaðu javnt 2-2 ímóti í gjár. Men mest óvæntaða úrslitið higartil man vera, at Luksemburg tapti í morgun fyri Kýprós 2½-1½. Tað ber í sær, at Luksemburg er longu dragnað nakað í kappingini.
Monaco og Andorra eru á odda við fullum stigatali. Fyri hvønn sigur verða vunnin tvey dystarstig. Javnleikur gevur eitt stig. Dystarstigini telja fram um borðstigini. Hjá Føroyum ræður tí um at vinna dystirnar. Javnleikir – sum ímóti Luksemburg í gjár – hava vit snøgt sagt ikki ráð til. Føroyar eru í løtuni nummar trý í kappingini – eitt stig aftanfyri Monaco og Andorra. Lykladystirnir hjá Føroyum verða uttan iva móti Monaco og Andorra.
Føroyar telva móti Monaco í seinna umfarinum mikudagin, og dysturin móti Andorra verður í seinasta umfari leygardagin. Monaco og Andorra møtast fríggjadagin.
Í fjórða umfari í morgin telva Føroyar móti Liktinstein. Dysturin byrjar klokkan 15.00.
Tíggju lið kappast um EM-heitið í talvi fyri smátjóðir í Evropa suðuri í Andorra.


text:
Bókaframløga í Norðurlandahúsinum
Í hesum døgum gevur Forlagið í Støplum út skaldsøgu eftir íslendska høvundin Bjarna Bjarnason, sum Carl Jóhan Jensen hevur týtt til føroyskt.
Bjarni Bjarnason, sum búði í Føroyum nøkur av uppvakstrarárum sínum, skrivar í skaldævisøguni Andlit júst um sín uppvøkstur frá at vera smádrongur í hálvfjerðsunum, til hann sum ungur maður fram undir aldaskifti roynir at fóta sær sum rithøvundur í Reykjavík.
Ein kapittul í bókini ber heiti Nólsoy og er um tíðina, høvundurin sum smádrongur flutti til Føroya saman við pápanum og nýggju konu hansara at búgva. Í Nólsoy hittir hann Arnabba og fær tíðina at ganga við at fiska á keiini. Hugurin til skúlan var lítil, og ístaðin tók hann sær fyri at henta fløskur til lívsins uppihald, og tað, hann ikki át fyri, setti hann í ein gittargrunn. Eisini fær lesarin at vita, hvussu smádrongurin upplivir grindadráp, meðan hann enn býr í Føroyum
Í bókini verður lesarin tikin við á eina ferð gjøgnum bókmentir, dreymar og rákaldan veruleika í fleiri londum: Íslandi, Føroyum, Svøríki og Onglandi.
Á leiðini er høvi at hitta ørgrynni av fyndiga lýstum mannskepilsum, bæði kall- og kvennkyns, alt frá ljótastu djevlum og fyllibyttum til yvirjarðlig góðdýr.
Bjarni Bjarnason er føddur 1965 og telist millum bestu samtíðarhøvundar í Íslandi. Hann hevur fingið bæði bókmentavirðisløn Tómasar Guðmundssonar og bókmentavirðisløn Halldórs Laxness.
Hann vakti fyrst av álvara ans við skaldsøguni Endurkoma Mariu (1996), sum var í uppskoti til íslendsku bókmentavirðislønina sama ár og hevur havt stóra ávirkan á íslendskar samtíðarbókmentir.
Verk eftir Bjarna Bjarnason eru týdd til fleiri mál, eitt nú týskt, enskt og arabiskt.
Nú skaldsøgan Andlit verður útgivin á føroyskum og Bókadagar eru í Norðurlandahúsinum hetta vikuskifti, verður høvi at hitta Bjarna Bjarnason í Norðurlandahúsinum leygardagin 23. november kl. 15.30. Tá fer Dorit Hansen ritstjóri á Námi at hava samrøðu við høvundin, sum fer at greiða frá sínum skaldskapi, sínum sambandi við Føroyar, umframt at hann fer at lesa burtur úr føroysku útgávuni á føroyskum. Tiltakið leygardagin fer fram í Klingruni.
Skaldsøgan Andlit telur 260 blaðsíður og kostar 260 krónur í bókasølunum.


text:
Talið av arbeiðsgevarum, sum luttaka á Jobmatch starvsstevnuni komandi hósdag, er meira enn tvífalda uppá 6 ár. “Í 2011 luttóku 22, og í ár er talið komið uppá 52. Hetta er ein greið ábending um, at føroyskar fyritøkur og stovnar hava alsamt størri áhuga í at koma í samband við komandi starvsfólk” sigur Katrin I. Gregersen, samskipari av Jobmatch.
Á hvørjum ári verða eftirmetingar gjørdar. Hesar vísa, at umleið 1/3 av luttakandi arbeiðsgevarum hava ítøkilig størv at bjóða teim vitjandi á Jobmatch. Harumframt sigur meira enn helmingurin, at tær luttaka fyri at koma í samband við lesandi, sum vilja skriva uppgávur ella koma í starvsvenjing.
Eftirmetingin vísir eisini, at meira enn 60 vitjandi fingu bjóða eitt ítøkiligt starv ella uppgávu á Jobmatch í fjør


text:
Norðurlendsk konsert fyri børn 29. apríl
"Vi er mere ens i nord, end vi tror"
...vit líkjast meira, enn vit geva okkum far um
Konsertin er leygardagin 29. apríl kl. 14 og er ætlað aldursbólkinum 5-8 ár.
Konsertin á Býarbókasavninum er liður í konsertferð, sum longu hevur verið runt í Danmark, Noregi, Svøríki og Íslandi, og nú heldur hon fram í Føroyum, Finnlandi og Grønlandi. Konsertin varir umleið 50 minuttir.
Tey, sum syngja og spæla, eru Bergur Fonsdal Johannesen úr Føroyum, Lone Wernblad úr Danmark og Peter Wemö úr Svøríki.
Lone Wernblad, Peter Wemö og Benjamin Aggerbæk hava skrivað sangin Ens i Nord, sum lýsir tað, sum vit hava í felag í Norðurlondum. Stanley Samuelsen hevur umsett sangin til føroyskt.
Les grein um verkætlanina í Norden Nu.
Sangskrivaraverkstova
10 børn, sum fara til konsertina, hava møguleika at luttaka í einari sangskrivaraverkstovu, har tey skriva eitt føroyskt ørindi til sangin um, hvat tey halda Norðurlond vera, og hvat er serstakt fyri Føroyar.
Sangskrivaraverkstovan varir eisini umleið 50 minuttir.
Ókeypis atgongumerki
til konsert og sangskrivaraverkstovu fáast á Býarbókasavninum frá 24. apríl.
Avmarkað atgongd.
Niels Finsens gøtu 7 - 100 Tórshavn - Tel 302030 - bbs@bbs.fo


text:
Tróndur Arge 02.01.2018 (13:53)
Dart: Frá elektrikara til heimsmeistara
Í gjár var finalan í World Championship í dart. Púra óvæntað er nýggi heimsmeistarin Rob Cross. 27 ára gamli bretin sat fyri einum ári síðani í sofuni og hugdi eftir finaluni, og hevur bara spælt dart fullatíð í eitt lítið ár. Undan tí var hann elektrikari.
Les eisini: Favoritturin er fallin
Tað var annars lagt upp til, at nú skuldi 57 ára gamli Phil “The Power” Taylor siga farvæl við dart við 17. meistaraheitinum. Tey 16, sum hann hevur vunnið, er greitt met. Tað vísti seg tó skjótt, at fyrrverandi eletrikarin hevði uppiborið sítt pláss í finaluni.
Rob Cross vísti onga nái fyri Phil Taylor, sum hann sær sum eina fyrimyndini. Hann hevði eitt skifti 110 í miðal, sum næstan óvanliga nógv. Í fleiri førum lukkaði hann eisini við væl yvir hundrað. Tá krevst at allir tríggir pílarnir raka sera neyvt.
Phil “The Power” Taylor gjørdi okkurt sprell og var millum annað ótrúliga nær við, at gera ein “níggju dartara”. Hetta er tá ein spælari brúka níggjur pílar frá 501 og niður á null. Tað er tað minsta av pílum tú kanst brúka. Millum annað kann nevnast, at ongin spælari kláraði tað til kappingina.
Tað endaði við, at Rob Cross vann 7-2. Tað var ongantíð nakar ivi um útfallið. Sum ein prikk yvir i’ið, so lukkaði hann við 140, har fimm av teimum seinastu seks pílunum fóru í trible 18, meðan tann seinasti endaði í double 16.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Horizon 2020 á miðjari leið
Horizon 2020 er rammuskráin hjá ES kommissiónini fyri árini 2014-2020, har tað sambært umsókn verður játtaður fíggjarligur stuðul til gransking, menning og nýskapan.
Í sambandi við at komið er miðskeiðis í skránni hava fleiri lond mett um støðuna og eisini latið ES kommissiónini niðurstøður úr nationalum nøgdsemiskanningum.
Í Noregi er høvuðsniðurstøðan, at norskir luttakarar og myndugleikar eru vælnøgd við Horizon 2020 og at skipanin virkar betri enn undanfarna skrá, FP7. Mett verður, at tað hevur eydnast væl at samantvinna gransking og nýskapan og harvið fáa granskarar, vinnulív, tað almenna og samfelagið at virka saman.
Yvirskipað verður mett, at skipanin við trimum høvuðssúlum – sum eru: framúrskarðandi vísindi, ídnaðar leiðsla og samfelags avbjóðingar – virkar væl, sigur ráðgevi í altjóða viðurskiftum í norska Forskningsrådet.
Av tí at Horizon 2020 er somikið vælumtókt mugu luttakaralondini og ES kommissiónin ásanna, at Horizon 2020 sær út til at vera offur fyri hesum góðu undirtøkuni. Talið av umsóknum er væl hægri enn tøka játtanin, og tað sæst aftur í talinum av avbera góðum umsóknum, sum tíverri ikki fáa stuðul. Út frá hesum ber til at staðfesta, at umsøkjarar nýta ov nógva tíð til at skriva umsóknir, sum ikki fáa stuðul.
Horizon 2020 hevur móttikið fleiri enn 100.000 umsóknir, sum er ein øking uppá 65% í mun til árliga talið av umsóknum í FP7.
Umsøkjarar eru høgtstandandi luttakarar frá hægri lærustovnum, granskingarøkjum og privata vinnulívinum, sum umboða fleiri vísindagreinar og evnir.
Stuðulsmóttakararnir eru hægri lærustovnar og granskingarstovnar, sum samlað sæð higartil hava móttikið 64,9% av játtanunum, privata økið hevur móttikið 27,7% og almennir myndugleikar og aðrir felagsskapir hava móttikið 7,3%.
23,9% av samlaðu játtanunum eru farnar til smáar og miðalstórar fyritøkur og er tað meira enn væntað. Meira enn helvtin av luttakarunum søkja fyri fyrstu ferð.
Luttakarar eru úr 130 londum, íroknað 87 triðja-lond, tað eru lond, sum ikki luttaka í Horizon 2020 sambært avtalu við ES.
Føroyar hava atlimaskap í Horizon 2020, tí luttaka føroyingar á jøvnum føti við umsøkjarar úr ES londum.
Føroyska luttøkan higartil er nøktandi í mun til okkara umhvørvi, tó at øll øki og evni ikki eru eins væl umboðaði. Higartil eru umleið 50 umsóknir sendar inn og fleiri enn 10 verkætlanir hava fingið játtað fíggjarligan stuðul.
Les meira um miðvegis eftirmetingina hjá ES kommissiónini her
Les um eftirmetingina hjá Norges Forskningsråd her
Tak niður bókling frá ES kommissiónini um eftirmetingina her


text:
Mannfólkaveitsla
Ja so eru jólaborðhald farin aftur um bak, og var undurtøkan bara heilt góð. Vit vóru 26 á Seglloftinum, 12 umborð á Draganum og 22 á Hafnia.
Nú hava vit í nógv ár tosað um at skipa fyri einum tiltakið í Hyttuni í Vestmanna, men bleiv tað ongantíð til nakað, men nú skal tað verða. Hyttan í Vestmanna er eitt felagshús, sum harumenn hava gjørt, og liggur hon nakað omanfyri bygdina, har mann skal ganga tað seinasta strekkið. Heilt burtur frá øllum larmi úti í Guds fríðu natúr.
Vit hava so gjørt avtalu við Marius í Garðarstovu, sum er ein av eigarnum, um at leiga Hyttuna til eina hugnaligt mannfólkakvøld. Tiltakið er sett til at verða tann 11. január og kunna vit maks. verða 25 mans. Vit fara at fáa seyðarhøvd, og er prísurin settur til 350,- kr. fyri hvønn luttakara. Drekkivørur eru IKKI við í hesum prísinum. Tað má so ein og hvør ''sleipa'' við sær niðan til Hyttuna. Eitt alternativ verður fyri tey, sum ikki leggja so nógv í seyðarhøvd. Farið verður til borðs kl. 19.
Um áhugi er fyri tíð, verður skipað fyri felagskoyring úr Vágum til rundkoyringina í Kollafirði, og so til Vestmannar. Men tað má so ein og hvør gjalda fyri í bussinum.
So tað er bara at halda seg til, tí tað verður nokk stórur gravgangur um at verða við til hettar tiltakið. Sum sagt so fara vit til borðs kl. 19, men má man verða í góðari tíð við vegendan, tí ein skal ganga tað seinasta strekkið.
Vinarliga send ein mail til: sonny@antares.fo. Seinasta tilmeldingarfreist er mánadagin 7. Januar og skulla pengar verða fluttir í seinasta lagi mikudagin tann 9. Januar, sum so er endalig váttan fyri luttøku.
Tey, sum tegna seg, fáa so ein mail sendandi sum váttan fyri luttøku. Peningur skal flytast á konta nummar: 9181 - 478.043.6 í Eik Banka.
--
Vegna felagið Antares
Martin Sonny Frederiksen, fyriskipari
email: sonny@antares.fo


text:
Vit komu til fyrsta møguleikan tá dagsins maður hjá heimaíðusni, Dánjal Reginsson, fór í kontra tá sjey minuttir vóru leiktir. Men, einki spurdist burtur úr ta ferðina.
Annars kom KÍ í tvinnar góðar støður, tá ellivu og tólv minuttir vóru leiktir. Fyrst royndi Óli Eyðsteinsson seg við góðum frísparki, sum Bjarti bjargaði væl. Síðani gjørdist Olaf Karstensson rættiliga leysur eftir ivasamt verjuspæl hjá okkum, men tíbetur var hann ikki neyvur og sendi bóltin við síðuna av.
Sveinur Lava Olsen var ein áhaldani hóttan móti KÍ-málinum, og tá korterið var leikt, stútaði hann eina góða langa avlevering frá Poul Kjartan uppum málmannin og í netið.
Beint eftir hálva tíman var stanton aftur. Aftur sóu vit nakað ivasamir út í verjuni, og hesa ferð var Óli Eyðsteinsson eirindaleysur, og sendi bólin í netið.
Vit komu nógv betur út til seinna hálvleik. Men áðrenn vit rættiliga komu í gongd, mátti Bjarti aftur út í fulla longd, tá Jonn Johannesen sendi eitt gott fríspark móti okkara máli.
Løtu seinni vóru vit frammanfyri. Fyrst endar trukaspæl við, at bólturin fer í málið. Vit meina, at Dánjal Regisnson hevði síðsta fótin á. Líka mikið, bólturin fór í málið.
Tá 51 minuttir vóru spældi, skoraðu vit aftur. Regin í Geil setti pannuna á eitt innbjóðandi fríspark, so vóru vit frammanfyri við tveimum.
Vit fingu eitt mál afturat. Sveinur skallaði eitt horna, sum málmaðurin hjá KÍ ikki rakk, í málið, og so var seinasti seymurin helst settur í.
KÍ fekk eitt troystimál, tá smáir fimm minuttir vóru eftir at leika. Hóast langskotið frá Ari Miné Jacobsen var gott og sat væl, eigur Bjarti helst at iðra seg um at standa nakað uttarlaga í brotsteiginum. Men ikki eitt ilt orð um okkara frálíka og djarva málmann, sum stóð ein super góðan dyst.
Okkara ungu menn hava endurvunnið Blaðberasteypið í fínum stíli, og hóast vit pipraðust eitt sindur í fyrra hálvleiki, var eingin ivi, tá alt kom til alt.
Einasta minussið í øllum rúsinum er, at helst hevur Leivur meitt sær beinið so illa, at talan møguliga er um brot. Støðan uppstóð, tá KÍ-verjuleikari í villari roynd at steðga okkara kontraálopið sparkaði Leiv niður. Har er eingin umbering, og hví dómarin bara gav gult, sum tó útloysti reyða kortið, skulu gudarnir vit. Sera ivasamt avrik má sigast.
Annars, hjartaliga tillukku við steypinum til leikarar, venjarar og øll onnur rundanum liðið.
Koyr á, HB!
HAGTØLINI
U16 dreingir, steypafinalan leygardagin 26. august 2017 kl. 16:00 á Tórsvølli
HB - KÍ 4-2 (1-1)
1-0 Sveinur Lava Olsen 15’
1-1 Óli Eyðsteinsson Poulsen 32’
2-1 Dánjal Reginsson 47’
3-1 Regin í Geil Jacobsen 51’
4-1 Sveinur Lava Olsen 73’
4-2 Ari Miné Jacobsen 75’
Liðið: Bjarti V. Mørk – Ovi Lútzen, Ári Arge, Leivur Fossdal Guttesen, Aksel Olsen, Petur Ovi Hjaltalin Dam, Dánjal Reginsson, Poul Kjartan Højsted Horsdal, Gilli Róason, Sveinur Lava Olsen og Regin í Geil Jacobsen
Eykaleikarar frá byrjan: Ási Dam, Tórur Franksson Joensen, Sakaris Aniano Sakarisson, Símun Sólheim og Helgi Mørkøre (flugvandi útskiftingar)
Á beinkinum: Jón Simonsen og Milan Cimburovic
Dagsins leikari: Dánjal Reginsson (red)
Gult kort: Regin í Geil Jacobsen
Dómari: Jørleif Djurhuus
Hjálpardómarar: Jón Marni Johannesen og Sámal Weihe
Myndir: Rakul Hansen


text:
Isle of Wight
Isle of Wight er eitt valdømi (county) og størsta oyggj í Onglandi. Oyggin er í Ensku Kanalini 3-6 km sunnanfyri Hampshire á bretska meginlandinum. Sundið Solent skilur oynna frá bretska meginlandinum. Oyggin hevur ríka søgu og hevur m.a. verið sjálvstøðugt kongaríki í 15. øld. Til 1995 hevði oyggin sín egna guvernør. Isle of Wight hevur eitt umboða í enska parlamentinum. Isle of Wight er eitt seremonielt greivdømi í Onglandi og er viðurkent sum eitt fyrisitingarligt county í Onglandi.
Innihaldsyvirlit
Søga[rætta | rætta wikitekst]
Politikkur[rætta | rætta wikitekst]
Mentan[rætta | rætta wikitekst]
Mál[rætta | rætta wikitekst]
Málið ið tosað verður á Isle of Wight er enskt, men ein serstøk dialekt, ið er ein sterkari formur av tí siðbundnu Hampshire dialektini, sum er kend fyri at loypa um nøkur hjáljóð og við størri áherslu á tey longu sjálvljóðini. Hetta fyribrigdi er líkt dialektunum í suðurvestur Onglandi. Oyggin hevur eisini síni egnu orð, nøkur eru eisini kend í øðrum landslutum í Suðuronglandi. Nevnast kunnu eitt nú: grockle (vitjandi), nipple/nips (yngri maður/drongur). Hesi orð verða eisini brúkt av øðrum økjum í grannalagnum hjá Isle of Wight. Nøkur orð eru heilt serstøk fyri sjálva oynna Isle of Wight, nevnast kunnu: overner (ein persónur frá meginlandinum, sum hevur búsett seg á oynni) og caulkhead (fólk sum er fødd á oynni og hava røtur longri aftur í tíðini av oynni Isle of Wight).
Ítróttur[rætta | rætta wikitekst]
Oyggjaleikir[rætta | rætta wikitekst]
Isle of Wight luttekur í Oyggjaleikum eins og Føroyar. Isle of Wight var vertur fyri Oyggjaleikunum í 1993 og 2011. Í 1993 gjørdist Isle of Wight nummar tvey við 26 gull, 23 silvur og 18 bronsu heiðursmerkjum. Í 2011 gjørdist Isle of Wight nummar fimm við 17 gull, 15 silvur og 21 bronsu heiðursmerkjum.
Sigling[rætta | rætta wikitekst]
Coves er miðdepil fyri sigling og er regluliga vertur fyri bátastevnum og kappsigling. Coves Week er heimsins longsta bátastevna (regatta), sum varir í 40 dagar við umleið 1000 luttakandi bátum og umleið 8.500 ítróttarfólkum, sum hava sera ymiskir førleikar og royndir, har eru fólk við royndum frá OL og so fólk sum bert luttaka til stuttleika, vikuskiftis siglarir. Henda kappsigling byrjaði í 1826 og fer fram á sundinum millum Bretska meginlandið og oynna Isle of Wight, sundið eitur Solent. Aðrar bátastevnur í Coves eru: Fastnet race, Round the Island Race, Admiral's Cup og Commodore's Cup.[1]
Maraton[rætta | rætta wikitekst]
Isle of Wight Marathon er elsta maraton kapping í Onglandi sum hevur verið hildin regluliga. Kappingin hevur verið á hvørjum ári síðan 1957. Kappingin byrjar og endar í býnum Ryde.
Speedway[rætta | rætta wikitekst]
Isle of Wight Islanders er eitt speedway felag av Isle of Wight, sum luttekur í 3. deild í National League í Onglandi.
Hockey[rætta | rætta wikitekst]
The Isle of Wight Hockey Club hevur íðkandi lið hjá monnum, unglingum. Eitt kvinnulið er eisini av oynni, liðið hjá teimum nevnist The Vectis Ladies
Fótbóltur[rætta | rætta wikitekst]
Ryde Sports F.C. var eitt fótbóltsfelag úr Isle of Wight, sum var stovnað í 1888 og tikið av í 1997. Felagið var við til at stovnað Hampshire League í 1896 saman við 7 øðrum feløgum. Fótbóltsfeløg av Isle of Wight luttaka í lokalu fótbólts kappingini Isle of Wight Saturday Football League. Nøkur feløg eru tó sum ikki luttaka í nakrari ávísari kapping. Strandafótbóltur (Beach football) er sera vælumtókt á Isle of Wight, og flestu av ensku landsliðsleikarunum í hesi íttróttargrein eru av Isle of Wight.
Cricket[rætta | rætta wikitekst]
Isle of Wight er tann 39. enski landsluturin (county) sum luttekur í enskum cricket. The Isle of Wight Cricket Board fyriskipar eina lokala cricket kapping á oynni millum fleiri ymisk feløg.
Tónleikur[rætta | rætta wikitekst]
Isle of Wight skipar fyri fleiri árligum tónleikafestivalum: Isle of Wight International Jazz Festival, Isle of Wight Festival og Bestival. Orkestrini Level 42, The Bees, Mark King og Trixie's Big Red Motorbike.
Landafrøði[rætta | rætta wikitekst]
Búskapur[rætta | rætta wikitekst]
Hygg eisini at[rætta | rætta wikitekst]
Keldur[rætta | rætta wikitekst]
Ávísingar úteftir[rætta | rætta wikitekst]
- Wightsun - Isle of Wight Kunningarstova
- Isle of Wight Tok
- Stjørnin á Isle of Wight
- Island Eye - Isle of Wight History, Tourism and Accommodation - 500+
- Isle of Wight Kunningar heimasíða
- Almenna heimasíðan hjá Ferðaráðnum á Isle of Wight
- Isle of Wight Festival
- The Isle of Wight Veðurstøð


text:
Javnaðarflokkurin heilsar Heðini Mortensen, nú hann á nýggjárinum hevur sitið í samfull 45 ár sum fólkavalt umboð í býráðnum í Havn. Tað er nú einaferð ymiskt, hvussu long virkisleiðin á politiska pallinum hjá okkum er, men at kunna sita 45 ár sum býráðslimur unnast ikki mongum.
Neyvan ivast nakar í, at Heðin, sum eingin annar, er ein rættur havnamaður. Men hóast hetta, so er hann barnføddur og búði fyrstu árini í Trongisvági, haðani bæði foreldrini vóru. Í 50´unum flutti hann saman við foreldrum og systkjum til Havnar. Her í høvuðsstaðnum livdi hann so síni umgdómsár, og her býr hann framvegis saman við Hjørdis og familjuni, og ikki kann sigast annað enn, at væl hevur hann trivist í Havnini.
Eitt sereyðkenni við Heðini hevur altíð verið, at hann er sera málrættaður og veit, hvat hann fer eftir, og er hann tí eisini sera áhaldandi og drúgvur í øllum sínum fyritakssemi. Sum virkin innan ítrótt og ungdómsarbeiði stillaði hann longu í 1972 upp til býráðið og varð valdur. Heðin hevur síðan vunnið sær stóra fólksliga undirtøku, sum hevur gjørt, at hann hevur verið valdur øll hesi mongu árini.
Árini sum borgarstjóri í høvuðsstaðnum gjørdu, at Heðin gjørdist tann heilt stóri atkvøðuslúkurin. Men hetta komst ikki av ongum, tí so væl dámdur og lýddur var hann sum fyrsti maður í Havn. Hann røkti starvið sum borgarstjóri við nærlagni og trúfesti mótvegis øllum borgarunum í býnum. Altið væl hýrdur, blíður, virðiligur og til dystin fúsur. Hann setti sær sum mál at menna býin, og sigast má, at væl hevur vignast. So stór gjørdist henda fólksliga undirtøkan, at hann við næsteinasta val vann Javnaðarflokkinum reinan meiriluta í býráðnum.
Heðin Mortensen hevur verið sera aktivur á so mongum økjum. Har mong fella frá í hálvum leiki, so er eitt eyðkenni við Heðini, at hann er so áhaldandi í øllum, sum hann fæst við. M.a. hevur hann sitið sum forseti í ÍSF í heili 28 ár.
Eitt annað av eyðkennunum við Heðini er, at hann altíð er farin eftir loysnum og møguleikum. Við tí stóru arbeiðsorku, hann hevur, so hevur hann eisini nátt málum, hann hevur sett sær. Hetta hevur so eisini gjørt sítt til, at hann hevur vunnið sær stóra persónliga viðurkenning bæði her heima og í Íslandi og í Danmark.
Hann stillaði fyrstu árini upp til býráðið á borgarlistanum hjá Peturi í Gong. Hann var síðan valdur sum umboð fyri Sambandsflokkin bæði í býráðið og á løgting, til hann í 2004 valdi at koma heimaftur í Javnaðarflokkin. Í hesum sambandi skal nevnast, at longu aftur í 1965 var Heðin Mortensen saman við m.ø. Tórfinni Smith, sála, Johan Samuelsen og Vilhjálmi Hansen við til at stovna SU ella Sosialistiskt Ungmannafelag.
Heðin Mortensen er Javnaðarflokkinum eitt virðiligt og arbeiðssamt umboð í politiska arbeiðinum í bæði býráði og á løgtingi. Tað er eisini orsøkin til, at flokkurin hevur valt hann í fleiri álitissessir eitt nú innan flokskipanini, sum lim í formansskapinum á tingi og nú sum formann í § 25 nevndini, sum skal viðgera stjórnarskipanina.
Javnaðarflokkurin ynskir Heðini hjartaliga til lukku við 45 ára degnum sum býráðslimur, og flokkurin takkar honum samstundis fyri sera gott samstarv hesi farnu árini við vón um enn fleiri tøk, fólkinum øllum til frama.
Javnaðarflokkurin
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Samanleggingin av Søvnum Landsins er kollsigld, er komið alment fram. Fimm almennir stovnar vórðu lagdir saman í 2010. Men avgerðin varð ongantíð fylgd upp. Hvørki við lóggávu, pengum ella tilfeingi.
Eftir stendur ein ætlan í hálvum gekki. Eitt politiskt ekperiment við sparing fyri eyga. Ein stovnur í leysum lofti, har fráfarandi leiðarin á einum av samanløgdu stovnunum, Landsbókasavninum, setti orð á frustratióninar innanveggja:
- Hettar er nakað av tí strævnasta eg havi upplivað, segði Erhard Jacobsen við Norðlýsið.
- Umstøðurnar hava verið út av lagi ringar. Tað hevur verið ov lítið at gjørt gott við, bæði fíggjarliga og í manglandi uppbakking bæði frá myndugleikum og frá leiðsluni.
Avgerð uttan ætlan
Tað tykist sum, at flestu samanleggingar av almennum stovnum, hava eittans endamála: At spara pengar.
Tó ivist eg stórliga í, um samanleggingarnar í roynd og veru hava verið nøkur sparing.
Tað er meira reglan enn undantakið, at samanleggingar hava kosta samfelagnum rættuliga nógvar pengar. Einamest orsaka av vánaligari planlegging og tí at politiski mynduleikin ikki hevur vita ella gjørt sær greitt hvat ein samanlegging skal innibera. Og hvørjar avleiðingar samanleggingin hevur við sær, bæði fíggjarliga, menniskjaliga og bygnaðarliga.
Hesaferð skuldi alt vera so nógv øðrvísi. Við samanleggingini av Kringvarpi Føroya í huga vóru politisku signalini greið: Hesaferð skulu pengar og tilfeingi fylgja við.
Men á stovnunum hava tey einki merkt til vælvildina. Heldur tvørturímóti.
Takið starvsfólkini við!
At leggja almennar stovnar saman bara fyri at leggja teir saman, eigur og skal ikki verða eitt mál í sær sjálvum. Ein samanlegging eigur ikki at verða gjørd uttan at hetta er til fyrimuns fyri øll – bæði stovnin, starvsfólkið og Føroya fólk sum er eigari.
Uppgávan hjá avvarandi landsstýrisfólki og aðalráðið tess, er, at skipa eina so góða og skynsama almenna tænastu sum møguligt, samstundis sum stovnur og starvsfólk verða rikin á besta hátt.
Hetta verður gjørt við at fylgja ásetingunum í sáttmálunum um at hava starvsfólkini við í allari tilgongdini, líka frá byrjan av. Tað eru hóast alt starvsfólkini, sum kenna stovnin best innanifrá og úteftir.
At taka starvsfólkini við í tilgongdina heilt frá byrjan ger eisini, at tey kenna tær broytingar sum koma. Tey fara at kenna ein ognarskap í broytingunum og teimum avgerðum, ið verða tiknar og tey verða eisini við til at avgera sína egnu framtíð, sum tá ikki fer at kennast so fremmand og óviss.
Á Søvnum Landsins eru tey hinvegin tveitt út í óvissuna. Hædd er ikki tikin fyri, hvørjar avleiðingar kunnu standast av at broyta samleikan hjá stovnunum og starvsfólkunum.
Tá sjálvur leiðarin á Landsbókasavninum sigur, at høvdu arbeiðsumstøðurnar verið øðrvísi, so hevði hann kanska umhugsa at hildið fram í starvinum, loyvi eg mær at spyrja: Hvat so við starvsfólkunum? Hvussu hava tey tað undir hesum viðurskiftunum? Hevur nakar tikið hond um tey? Eru tey spurd um hvør teirra støða er? Hevur nakar spurt tey um hvussu tey trívast?
Trivnaður og sálarliga arbeiðsumhvørvið
Ein fortreyt fyri trivnaði á einum arbeiðsplássi er, at arbeiðsumhvørvið er í lagi. Merkja starvsfólk, at umfatandi broytingar verða gjørdar ella eru á veg og tey ikki eru tikin við í ætlanina, ávirkar tað tey rættuliga nógv. Nógvir spurningar koma fram fyri tey, og eitt tað fyrsta ein hugsar er: Hvat nú við mær? Verði eg spard burtur? Skal eg niður í tíð? Skulu vit nú skifta umhvørvi?
Alt hetta ávirkar trivnaðin og av tí sama eisini sálarliga arbeiðsumhvørvið. Hetta økir um sjúkrafráveruna m.a. orsaka av strongd, og sambært kanningini, Starvsmannafelagið lat gera í 2014, kostar strongd samfelagnum uml. 140 mió krónur árliga.
Hvat er tá spart?
Tann brennandi plattformurin
“Tann brennandi plattformurin” er eitt útrykk, sum komandi leiðarar kenna og hava lært um í sambandi við broytingarleiðslu, har tú lærir um amboðini, sum skulu nýtast at tryggja væleydnaðar broytingar.
Í stuttum snýr tað seg um at skapa forstáilsi og undirtøku millum starvsfólkini fyri ætlanunum, so at tey verða motiverað og ikki óttast broytingarnar.
Uppskriftin er, at leiðslan leggur neyvar ætlanir fyri alla tilgongdina, ger sær ómak við at greina broytingarhugin á stovninum, kunnar starvsfólkini væl um hví broytingin er neyðug, tekur starvsfólkini við í arbeiðið og gevur teimum neyðuga útbúgving.
Avvarðandi politiski mynduleikin má nú traðka í karakter og steðga øllum tilgongdunum av samanleggingum av almennum stovnum. Einki eigur at vera sett í verk fyrr enn mann hevur lagt eina ætlan, mál og mið, visión og misjón fyri hvussu alt skal leggjast til rættis. Og bindandi samtyktir eru gjørdar um hvussu ætlaninar skulu fremjast í verki, frá byrjan til enda.
Fráfarandi leiðarin á Landsbókasavninum rakti helst seymin á høvdið, tá ið segði, at tað tykist sum at politikarnir í málinum um Søvn Landsins hava kannað sær vinningin áðrenn lutaseðilin er keyptur.
Men tað finnast ongar lættar og bíligar loysnir. Og hiðani skal boðskapurin ljóða, at landsins stovnar og starvsfólk eru ov dýrabær til at spæla hasard við.
Tað má ikki blíva sum við ræðumyndini í “Tí brennandi platforminum”. Nevniliga, at øll – ja, sjálvt rotturnar – leypa á sjógv undan eldinum, tí støðan gjørdis ótolandi og ikki bar til at verða verðandi umborð longur.


text:
ÁRF ÁRSINS Róðrarfelag 2007
Vinn iPad 3 á Norðoyastevnu frá ÁRF
01. Jun 2012
Vinn iPad 3.Keyp fyri 50 kr í senn, í einum avbásinum hjá ÁRF, so fært tú einlutaseðil, sum verður driginsunnukvøldið klokkan 23.Lýst verður her á...
les meir
Iphone4 S drigin
02. Apr 2012
Iphone4 S er nú funnin.Skipanin er nú á tann hátt, at tey sum hava sent sms boð.Fáa ikki longur eitt nr sendandi, men hendan tekstin.Tú...
les meir
Vinn iPhone 4S
01. Feb 2012
Vinn iPhone4 S.Send sms boð, við tekstinum.ARF til 1919.Til ber at senda fleiri sms-boð.Smsi kostar kr. 25 + vanl.sms takst.Vinnarin verður funnin 01.04.2012.Vinnarin fær vinnara...
les meir
Ruddingardagurin verður 19 mai 2012
23. Jan 2012
Ruddingardagurin 2012 verður leygardagin 19 mai 2012. Møtast í Róðrarneystinum klokkan 09:30 til kaffi og rundstykkir. Byrja at rudda klokkan 10:00. Umleið klokkan...
les meir
Jólatræ í neystinum 27 des.
27. Des 2011
Jólatræ tann 27. des. klokkan 17.(Jólamaðurin vitjar við pakkum)ÁRF ...
les meir
Jólatræði í Árnafirði verður tendra hósdagin 8 des. klokkan 16:30.
06. Des 2011
Jólatræði í Árnafirði verður tendra hósdagin 8 des. klokkan 16:30.Lilly Hansen flytir fram røðu.Jólamenn vitja við karamellum.Áftana verdur kaffi í ÁRF neystinum :)Klaksvíkar Kommuna -...
les meir
Vælkomin á Fjarðatevnu á Strondum
14. Jul 2011
Hetta vikuskiftið er FM stevna á Strondum.Samstundis er hetta næst seinasta stevnasum verður við kappróðri í ár.ÁRF ...
les meir
Vestanstevnu innbjóðing úr Miðvági
08. Jul 2011
Hetta vikuskiftið verður Vestanstevnan hildin í Miðvági.ÁRF ...


text:
Um Special Olympics Føroyar
Eunice byrjaði felagsskapin, sum eina dagslegu við kroppsligum virksemi fyri fólk við menningartarni.
Kennedy systkini áttu eina systir, Rosemary, ið hevði menningartarn, og sigst kveikingin fyri at arbeiða við ítrótti og inklusión av fólki koma frá henni.
Special Olympics arbeiðir fyri, ígjøgnum ítrótt, at inkludera fólk við menningartarni í samfelagið, og minka fordómar ímóti hesum.
Eisini arbeiðir Spceial Olympics fyri at fremja heilsu, við at bjóða vegleiðing í heilsumálum, og kanning av m.a. oyrum, eygum og føtrum hjá teimum íðkandi.
Í Føroyum er Special Olympics partur av ítróttarsambandinum fyri brekað (Parasport Føroyar), men er hetta langt frá galdandi allastaðni.
Special Olympics nevndin er mannað av nevndarlimum úr Parasport Føroyar, ítróttarráðgevanum, venjarum, limum úr limafeløgunum hjá Parasport Føroyar, fíggjarkønum og ítróttarfólki.
Nevndin skal hava serkunnleika til ítrótt, menningartarn og annars øll viðurskifti ið kunnu hugsast verða viðkomandi fyri ítrótt fyri fólk við menningartarni.
Fyri at verða limur, krevst at man uppfyllir ávís krøv sum Special Olympics setur, at man veitir hagtøl og annars betalir limagjald.
Føroyar hava verið limir síðani 2002, og hava luttikið í Special Olympics leikum síðan 2003, tá stórir verðinsleikir vóru í Dublin, Írlandi.
Special Olympiskir itróttir íðkaðir í Føroyum eru: Fimleikur, svimjing, frælsur ítróttur, borðtennnis, fótbóltur og boccia.
Aðrar ítróttargreinar ið kundu verið upplagdar eru t.d. badminton, stavbóltur (hockey) og annað.
Úttøka til kappingar og stevnur
Tað verða ikki gjørdar IQ kanningar fyri at staðfesta hetta, men man skal í gerandisdegnum (skúla, arbeiði, familjulívið, bústøðu) verða knýttur at serligum pedagogiskum stuðulsskipanum.
Fyri at verða úttikin til størri altjóða Special Olympics stevnur, verður dentur lagdur á at luttakarin er væl fyrireikaður, og at man í minst 12 mánaðir frammanundan hevur vant minst einaferð um vikuna í felagnum, kvøldskúlatilboðnum, ella í øðrum samanhangi.


text:
Uppskot til samtyktar um fíggjarligt frípláss
Løgtingslóg nr. 124/2010: Uppskot til samtyktar um fíggjarligt frípláss
Uppskot til samtyktar
Løgtingið heitir á landsstýrið um at tryggja, at lesandi, stakir uppihaldarar og annars
fíggjarliga sperdar familjur í størri mun hava gagn av skipanini um fíggjarligt frípláss
Viðmerkingar
Fíggjarligt frípláss merkir, at familjur fáa annaðhvørt ókeypis barnaansing ella
niðursettan kostnað – alt eftir, hvør inntøkan hjá húsarhaldinum er. Hóast endamálið
við skipanini um fíggjarligt frípláss er at javnstilla øll foreldur, er greitt, at skipanin
ikki er nóg góð. Tað, sum serliga eigur at verða broytt í kunngerðini, er hetta:
• Markið fyri, nær familjur kunnu fáa lutvís frípláss, eigur at vera hægri enn tær
275.000 kr., sum tað er í dag
• Markið fyri fíggjarligum fríplássi eigur at verða hækkað hjá støkum
uppihaldarum
• Útbúgvingarstuðul, barnagjald og barnaviðbót eiga ikki sum nú at verða
roknað sum a-inntøka.
Hetta varð broytt við kunngerð í 2009 – nevniliga kunngerð nr. 88 frá 17.06.2009.
Áðrenn tað vóru útbúgvingarstuðul og nettoveitingar – til dømis útbúgvingarstuðul,
forsorgarveitingar og DIS inntøkur – ikki roknaðar sum a-inntøka. Sjálvsagt skal DIS
inntøka telja við sum A-inntøka, men tað tykist ikki skilagott, at útbúgvingarstuðul,
barnaviðbót og barnagjald skulu telja við sum A-inntøka.
Landsstýrismaðurin í almannamálum ásetir hvørt ár við kunngerð markið millum frítt
og lutvíst frípláss og ger av, hvør inntøka skal teljast sum A-inntøka. Fram til 2009
varð eitt nú útbúgvingarstuðul ikki taldur við sum A-inntøka. Tað førdi við sær, at
lesandi við børnum høvdu væl betri møguleikar fyri at fáa sær eina útbúgving enn í
dag. Tykist bakvent at byrja at rokna útbúgvingarstuðul sum A-inntøku sum nakað
nýtt, samstundis sum vit áttu at givið barnafamiljum betri lestrarmøguleikar í
Føroyum.Tað er serliga margháttligt, tá hugsað verður um, at seinastu árini er roynt
at bøta um korini hjá lesandi við børnum við at lata eitt mánaðarligt ískoyti fyri hvørt
barnið og við at hækka lestrarstuðulin til stakar uppihaldarar. Hesar upphæddir verða
taldar sum A-inntøka. Og hetta ávirkar bert tey, sum hava smá børn á stovni, tey
lesandi, sum hava børn í skúlaaldri, fáa framvegis henda peningin – men hava jú ikki
útreiðslur til ansing.
Um bæði foreldrini eru lesandi og onga aðra inntøku hava, so er familjan framvegis
undir markinum og fær fult frípláss á dagstovni, men um bæði mamman og pápin eru
lesandi og harumframt arbeiða niðursetta tíð fyri at fáa endarnar til at røkka saman, so
eru tey mangan beint undir markinum, og tá ger verandi kunngerð í summum førum,
at tað, tú vinnur, kann verður uppetið av gjaldinum til barnaansing.
Frymilin, sum fríplássið verður roknað eftir, er ikki optimalur – markið, millum nær
fólk fáa fult frípláss ella einki frípláss, átti at veri størri enn í dag. Fer inntøkan upp
um 275.000 kr. árliga ella 23.000 kr. mánaðarliga, fæst eingin hjálp til fíggjarligt
frípláss. Hetta ger, at eitt nú stakir uppihaldarar, sum arbeiða fulla tíð, kunnu uppliva,
at um tey kýta seg, verður peningurin uppetin á tann hátt, at fríplássið ella lutvísa
fríplássið dettur burtur. Øll vilja fegnast rinda fyri seg og sítt, men tað kann tykjast
meiningsleyst, at um ein arbeiðir niðursetta tíð, fær ein fult frípláss, men um ein kýtir
seg og arbeiðir fulla tíð, missir viðkomandi rættin til lutvís frípláss. Ella kanska ein
stakur uppihaldari hevur møguleika at átaka sær nakra eyka arbeiðsuppgávur
viðhvørt, at gera tilveruna lættari eitt tíðarbil, men tað loysir seg ikki, tí so kemur
familjan upp um markið fyri fríplássið. Tykist ikki rímiligt. Her hugsi eg serliga um
tey, sum vinna millum 18 og 23 túsund kr. mánaðarliga. Ein vanlig inntøka hjá
nógvum kvinnum – ið sum oftast eru tær, sum eru stakir uppihaldarar.
Eisini er áhugavert, at bæði barnaviðbót, barnagjald og lestrarstuðul verða roknað sum
a-inntøka. Fyri nøkur verður tað, sum latið verður við aðrari hondini, drigið inn aftur
við hinari.
Til tess at bøta um korini hjá hesum familjum, eigur markið fyri fríplássi at hækka –
serliga hjá støkum uppihaldarum. Sum er rinda øll somu upphædd fyri Heilsutrygd,
heilivág, kringvarp og sama prosentpart fyri ALS, barsilsskipan og samhaldsfasta.
Tjóðveldi heldur, at tíðin nú er búgvin til, at familjur har annað ella bæði foreldur eru
lesandi, og familjur, har talan er um stakar uppihaldarar, fáa betri sømdir, so tey í
størri mun fáa javnbjóðis møguleikar.
Grundgevingin fyri, at markið ikki er broytt tykist vera, at tað er ein fíggjarlig
avbjóðing fyri kommunurnar, tí so skulu fleiri hava frípláss. Gleðiligt at
kommunurnar hava havt møguleika at siga sína hugsan, men barnafamiljurnar og tey
lesandi hava ein trupulleika, sum skipanin er í dag. Tí má ein loysn finnast, har allir
partar verða hoyrdir og halda skipanina vera gagnliga.
Á Løgtingi, 1. mars 2011
Bergtóra Høgnadóttir Joensen
løgtingskvinna


text:
Hvussu ber tað til, at fólkatalið sum hevði staðið mestsum í stað í fleiri øldir, nú fór at vaksa?
Ein orsøk var uttan iva broytingar í samfelagnum. Landbúnaðurin hevði ikki longur so stóran týdning fyri lívsgrundarlagið hjá føroyingum, og tí fóru húskallar og arbeiðskonur av bóndagørðunum og búsettu seg millum annað í nógvum nýggjum bygdum víða um landið. Har kundu tey hava sína egnu trøð (eitt lítið jarðarstykki) at røkja, og eisini fekk útróður ein vaksandi týdning.
Í 1865 varð sokallaða "bátsbandið" avtikið. Harvið kundu bøndur ikki longur krevja, at ognarleysir skuldu manna teirra bát. Hesir kundu tí fara at rógva út sjálvir. Eplavelting tók seg eisini upp hesa tíðina, og tað stuðlaði uppundir møguleikarnar hjá ognarleysum familjum at lívbjarga sær við útróðri og traðarbrúki.
Líka síðani 1777 høvdu ognarleys og onnur ikki havt loyvi at giftast, um tey ikki kundu prógva, at tey kláraðu at breyðføða eina familju. Hetta forboðið varð avtikið í 1846.
Tíggju ár seinni varð kongligi einahandilin tikin av. Handilsmenn kundu tí fara undir sítt virksemi at keypa og selja fisk og aðrar vørur og byrja reiðaravirksemi og fiskaarbeiði á landi.
Í 1872 keyptu føroyingar ta fyrstu sluppina, og saman við fiskavirking á landi gjørdist hetta longu eftir 20-30 árum tann týdningarmesta vinnan í Føroyum. Brúk var fyri arbeiðsmegi umborð á sluppunum, og brúk var eisini fyri arbeiðsmegi uppi á landi. Fiskurin skuldi virkast við handamegi í góðum veðri, og nógv var eisini at lossa og lasta.
Frá at hava verið eitt siðbundið bóndasamfelag gjørdust Føroyar sum frá leið eitt fiskivinnusamfelag.


text:
EB/Streymur hevur í dag gjørt sáttmála við miðvallaran Dan í Soylu.
20 ára gamli Dan í Soylu hevur barnaárini spælt við B71, og hann spældi við 1. dield hjá B71 í 2012 og 2013. Harafturat spældi hann seinna helming av 2013 og í 2014 við U18 liðnum hjá HB.
Í 2014 og í 2015r hevur hann so spælt við AB, fyri tað mesta við 1. deild, men hevur eisini leikt fleiri dystir í Effodeildini fyri AB. í 2016 hevur hann verið fastur partur av Effoliðnum hjá AB, og komandi ár skal hann so royna seg í blá/svørtu troyggjuni í Effodeildini.
Vit ynskja Dan væl komnan til EB/Streym!


text:
- Tíðindi, mentan og ítróttur
Skjóta upp at leingja lógina tvey ár
Galdandi lóg fer úr gildi 1. januar 2018, men Miðflokkurin skjýtur upp at leingja hana tvey ár.
Flokkurin heldur, at óvissan um fiskivinnunýskipanina køvir framburðin í fiskivinnuni, og fær reiðarar og vinnulívsleiðarar at repa seglini.
- Hóast serliga farna og núverandi samgonga hava havt sum greitt mál, og hava lagt nógv arbeiði í, at nýggj skipan skuldi verða liðug, tá gamla leggur árar inn, so hevur tað ikki eydnast, og nú má tíðin metast at vera farin frá okkum.
Time out
Serliga vinnulívið hevur tørv á einum "time out", eini tíð, har vinnan, bæði á sjógvi og landi, fær møguleika at seta kós aftur, uttan at hava ivasamar broytingar hangandi yvir sær sum eina hóttan, sigur Miðflokkurin í viðmerkingum til uppskotið.
Ein steðgur fer at geva vinnuni frið og stundir, sum krevjast at leggja framtíðarætlanir fyri fiskivinnuna.
Og hetta gevur eisini politisku flokkunum neyðuga skotbráið at finna eina breiða semju fyri einum nýggjum fiskivinnuuppskoti, sigur Miðflokkurin.
Sí eisini


text:
Heppin sigur til KÍ
1. lið21-05-2017 - Jónfinn Petursson
Effodeildin, 9. umfar: KÍ – HB 1-0
Ein slappari, hálvan minutt fyri hálvleik, gjørdist sera kostnaðarmikil. Frálíka langskotið frá Dion Splidt varð munurin í dag, og hevur við sær, at vit eru í fríum falli og nú mugu hyggja niður eftir heldur enn upp.
Ikki tí, vit stríddust sum úlvur á skóg fyri at fáa útjavnandi málið. Tó, heldur ikki í dag dugdu vit at lirka verjubussin hjá heimaliðnum upp, og tí megnaðu vit heldur ikki hesuferð at skjóta mál uttanfyri bøðgarðin í Havn.
Fyrra hálvleik glíða vit skjótt og elegant yvir. Vertirnir tímdu ikki og vit megnaðu ikki at mynda dystin og tí var helst talan um ringastu 45 minuttirnar í longri tíð millum KÍ og HB.
Beint fyri hálvleik raknaðu vertirnir við samstundis sum vit vóru á veg til hálvleiks. Vit fáa beint eitt horna burtur men vóru ikki klárir at herja á aftur, og tí sleppur Dion Spidt at smekka bóltin í málið. Gott mál uttan møguleika hjá Teiti at verða fyri.
Hetta hevði við sær, at vit mátu út at jagstra í seinna hálvleiki. Nakrar skiftingar vóru gjørdar og hesar høvdu við sær at vit komu betur við.
Vit komu til fleiri góðar støður men tá avgerðandi høggið skal høggast, eru vit ikki har, ella er verjan fyri. Beint fyri leiklok var um reppið, men, eins og áður vóru vit ikki nóg skarpir. Enn eitt tap er veruleiki, og serliga í Stuðlabussinum var bitin sera beiskur.
Faktum er, at vit nú eru í niðara partinum av ársins Effodeild, og tað var avgjørt ikki tað vit vónaðu tá kappingin byrjaði. Vit mugu nú at taka okkum saman og fáa handa bóltin í málið.
Møguleikin býðst longu hósdagin tá seinna hálvfinalan móti B36 er á skránni og sjálvandi eru vit klár til tað tíð. Minnist til, vit vinna sum lið og vit tapa sum lið.
KOYR Á, HB!!!!
HAGTØLINI
Effodeildin, 9. umfar sunnudagin 21. mai 2017 kl. 15.00 í Djúpumýru
KÍ – HB 1-0 (1-0)
1-0 Dion Splidt 45’
Gult kort: Jógvan Rói Davidsen
Liðið: Teitur M. Gestsson – Ári Mohr Jónsson, Bartal Wardum, Johan Troest Davdisen (liðsk.), Jógvan Rói Davidsen, Martin Bergvold (Símun E. Samuelsen 67), Heðin Hansen, Levi Hanssen (Heri H. Mohr 89), Rókur av Fløtum Jespersen, Ari Mohr Olsen (Sebastian Pingel 20) og Alexandar Stankov
Óbrúktur eykaleikarar: Mattias Lamhauge, Dánial Pauli Lervig, Tróndur Jensen og Poul Thomas Dam
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Johan Troest Davidsen
Dómari: Lars Múller
Hjálpardómarar: Jan Hermanssen og Edvard Højgaard
4. dómari: Dagfinn Forná
Myndir: Rakul Hansen


text:
- Tíðindi, mentan og ítróttur
Savnsgull: Ymisk lív
Tak niður
James Olsen er tónleikari og entertainari, og drívmegin í hansara gerandisdegi er at sleppa at spæla tónleik.
Hann er kendur í náttarlívinum í Føroyum sum ein festligur undirhaldari og stendur næstan hvørt vikuskifti á palli við bólkinum Showmen. Men við sær í skjáttuni hevur James eisini tungar upplivingar og nógvar ósvaraðar spurningar.
Bergur Debes Joensen er prestur í Vesturkirkjuni í Havn. Hann hevur frá barni av vita, at hansara lutur her á jørð fyrst og fremst er at tæna Guði. Hetta kall hevur verið reyði tráðurin í lívinum og umframt prestastarvið, er Bergur sera virkin í missiónsarbeiði.
Bergur er giftur og eigur trý børn og hóast familjan livir eitt vanligt lív, so setur Guðstrúgvin altíð sín serliga dám á gerandisdagin hjá familjuni.
Føroysk sending frá 2007. Barbara Samuelsen, Hans Petur Hansen og Thomas Koba gjørdu sendingina.


text:
Føðslutrot økir um deyðstíttleika og er størri útreiðsla
18. NOVEMBER 2014
Føðslutrot økir um deyðstíttleika millum sjúk og eldri og er størri útreiðsla fyri sjúkrahúsverk
Køkurin á Landssjúkrahúsinum hevði opið hús í síðstu viku, har endamálið var at seta fokus á føðslutrot. Umleið hálvthundrað fólk møttu upp, tó veðrið var sera vánaligt, og tey fingu áhugaverdan fyrilestur frá bæði starvsfólki á Landssjúkrahúsinum, og frá Herlev Hospital, sum hevur stórt fokus á føðslutroti.
Ikki er óvanligt at sjúklingar og eldri fólk fáa føðslutrot, tí matarlysturin manglar. Føðslutrot hevur við sær, at immunverjan viknar. Hetta viðførur, at fólk við føðslutroti gerast oftari sjúk og eru longri innløgd á sjúkrahúsi. Tey eru harumframt meiri røktarkrevjandi og deyðstittleikin er hægri. Føðslutrot er kostnaðarmikið fyri samfelagið, vísa kanningar uttanlands. Ein nýggj kanning úr Hollandi vísti, at føðslutrot kostar áleið 2% av samlaðu heilsuútreiðslunum í landinum (Freijer: The economic costs of disease related malnutrition, Clin. Nutr. 2013).
Leysliga samanborið við Føroyar, hevði hetta svarað til uml. 19 mió. krónur árliga. Á Herlev Hospital verður føðslutrot raðfest við góðum úrsliti. Fyribils tøl vísa á, at fólk sum fáa ráðgeving og hjálp til føðslu koma seg skjótari, verða ikki innløgd eins ofta og liva longri, um tey fáa orkuríkan mat og kostráðgeving.
Á Landssjúkrahúsinum er verkætlan um føðslutrot sett í verk á seingjardeildini B6, sum viðgerð sjúklingar við krabbameini, maga-tarmsjúkum, brunasjúkum og øðrum sjúkum. Stórur partur av sjúklingunum á B6 eru eldri fólk. Endaliga úrslitið fer at fyriliggja í 2015. Les meira um Kostverkætlanina á B6 her á síðuni.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Nú er Vestmannatunnil raðfestur í samferðsluætlan
07.05.2007
Leingi hevur verið spurt og bíðað eftir eini heildarætlan fyri øllum samferðsluútbyggingum í Føroyum. Leingi og væl hevur eisini verið arbeitt við hesum. Og nú, loksins, er hon her, Samferðsluætlanin.
Arbeiðið er í høvuðsheitum gjørt í einum samstarvi millum Vinnumálaráðið, Landsverk og Strandferðsluna.
Áðrenn uppskotið varð endaliga orðað, varð tað lagt fram fyri øllum landsstýrinum. Landsstýrið mælti til at gera nakrar smár broytingar - tó eina, sum fyri Vestmenningar verður av størsta týdningi - nevnliga at ætlanin um ein Vestmannatunnil nú er komin við í Samferðsluætlanina. Tað hevur hon ongantíð verið áður.
Samferðsluætlanin fevnir um árini 2008-2020. Allar tær nógvu stóru og smáu raðfestingarnar eru tó ikki endaligar, hetta er eitt uppskot sum krevur politiska viðgerð.
Vestmannatunnilin liggur heilt afturi í endanum á tíðarskeiðnum, sum ætlanin fevnir um. Metingin av kostnaðinum er einar 300 mió. kr. Í íløguyvirlitinum í samferðsluætlanini eru tær fyrstu 20 mió.kr. settar av í síðsta skeiðinum, nevnliga 2016-2019.
Tað er kanska longi at bíða eini 10 ár. Men tað týdningarmesta er, at nú er Vestmannatunnilin settur inn í eina samferðsluætlan - og tað er fyrstu ferð nakrantíð. Og tað hevur stóran týdning at vita, at hetta er tað, sum nú er stungið út í kortið.
Tað er umráðandi at vita hjá øllum, sum ætla at seta búgv í Vestmanna - ikki minst hjá vestmenningum sum búgva aðrastaðni, sum umhugsa at venda heimaftur, og hjá øðrum avbygdafólkið, sum kunnu hugsast at búsetast í Vestmanna.
Tað hevur ikki minni týdning fyri allar vinnufyritøkurnar nú at kunna gera framtíðarætlanir út frá tí, at flutningurin til og úr Vestmanna fer at verða munandi tryggari, skjótari og lættari í framtíðini, tá sleppast kann undan at fara upp um Høgareyn.
Vinarlig heilsan
Hans Pauli og Bárður
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Seinastu dystirnar hevur ikki gingið eftir vild hjá gestunum og prikkurin yvir i-ið var mánakvøldið tá KR, við mikið buldur og brak, sendi ÍBV úr steypakappingini. Fleiri reyð kort og nógv rok stóðst av dystinum og lagið er helst ikki so gott.
Dysturin hósdagin verður tí kærkomin møguleiki at vísa, at javnleikurin í undanfarnu viku var ein svipsari ið ikki skal endurtaka seg.
Vit kunnu hinvegin fegnast almikið eftir frálíka javnleikin vit bardu okkum fram til í fyrra dysti okkara millum. At nakrir av okkara stuðulsleikarum als ikki komu á vøllin í tí dystinum, vísur at breiddin er í lagi, og at menn taka møguleikan tá hann býðst.
Uppgávan hóskvøldið er øtilig, men ikki ómøgulig og tí er sera umráðandi at reagera samsvarandi. Kanska fangaðu vit ÍBV við buksunum niðri og møguliga væntaðu teir ikki so skarpa mótstøðu, men nú eru teir ávaraðir.
Nógv verður gjørt burturúr og á framsíðuni ovast ber til at lesa lýsing frá HB-Stuðlum sum bjóða inn til upphiting og alt ið hartil hoyrur.
Vit gleða okkum almikið til dystin og fara at gera okkara fyri at hjálpa HB fram á leið. Vælkomin á Tórsvøll øll somul. Dysturin byrjar kl. 19.00
At enda ein lítil heilsan til EB/Streym og øll avvarandi hjá teimum. Hjartaliga til lukku við flotta sigrinum týskvøldið og bestu eyðnu víðari í kappingini.


text:
Mikudagin 12. november skipar Mentamálaráðið fyri útbúgvingarráðstevnu á Hotel Føroyum.
Landstýriskvinnan í Mentamálum hevur sett eina nevnd at endurskoða føroysku yrkisútbúgvingarnar og skipanina av hesum. Í nevndini sita umboð fyri Mentamálaráðið, Yrkisdepilin, vinnuskúlarnar og fyri vinnuna.
Ráðstevnan á Hotel Føroyum er liður í hesum endurskoðanararbeiði. Hon er ætlað øllum teimum, sum á ein ella annan hátt varða av og hava áhuga í yrkisútbúgvingunum og skipanini av útbúgvingunum, millum annað yrkisnevndir, lærupláss og arbeiðsgevarafeløg.
Helena Dam á Neystabø, landsstýriskvinna í skúlamálum, fer at seta ráðstevnuna. Harafturat fara Egil Guðmundsson, skúlastjóri á tekniska skúlanum í Reykjavík, Bente Søgaard, seniorráðgevi í vaksnamannaútbúgvingum (VOX) í Noregi, Hans Th. Hjort, ráðgevi í námsfrøði á Århus Business College, og Eyðun Gaard, formaður í endurskoðanarnevndini, at hava framløgur.
Fundarstjóri verður Jan Mortensen.
Ráðstevnan, sum er almenn og ókeypis, byrjar klokkan 10.00 og verður væntandi liðug klokkan 15.00.


text:
- Tíðindi, mentan og ítróttur
Fekk ilt fyri bringuna fyri óhappið
Maðurin, sum koyrdi treylaran, sum fór oman av vegnum í Søldarfirði seinnapartin mikudagin, segði við politiið í gjárkvøldið, at hann fekk ilt fyri bringuna beint fyri óhappið.
Annars sigur hann seg einki minnast annað enn, at hann koyrdi frá Skipaneskrossinum og suðureftir.
Bilførarin, sum er føddur í 1951, fekk ikki stórvegis skaða í óhappinum, sigur politiið, sum avhoyrdi mannin á Landssjúkrahúsinum.
Óhappið hendi seint seinnapartin mikudagin, tá treylarin, sum maðurin koyrdi, fór yvir í vinstru akbreyt, har ein annar stórur lastbilur í somu løtu kom koyrandi.
Bara fimm metrar frá sethúsum
Treylarin bar við lastbilin og fór síðani oman av vegnum í ein garð, bara fimm metrar frá einum sethúsum.
Bingjan, sum var tóm, og vognurin, vórðu tikin upp mikukvøldið.
Sjálvur bilurin varð tikin upp í gjárkvøldið.
Bilurin var nýggjur, hann hevði sambært politinum bara koyrt í nakrar fáar dagar.
Sí eisini


text:
- Tíðindi, mentan og ítróttur
Fíggingin av forskúlum er ógreið
Reglurnar um fíggingina hjá forskúlum í frískúlum eru ikki nóg greiðar.
Tað sigur Bill Justinussen, løgtingsmaður, sum spyr Rigmor Dam, landsstýriskvinnu, um hon ætlar at gera nýggjar og greiðari reglur.
Tað almennna, t.e. land og kommunur, fíggjar ein part av frískúlunum. Hin partin rinda foreldrini.
Bill Justinussen sigur, at tað er ikki greitt, hvussu forskúlar hjá frískúlum verða fíggjaðir.
Lógin og viðmerkingarnar um lógina eru ikki nóg nágreiniligar hesum víðvíkjandi.
Tí spyr Bill Justinussen Rigmor Dam, um hon ætlar at fáa hetta í rættlag.
Hann spyr eisini, hvussu nógv land og kommunur lata til forskúlar hjá frískúlum.
Sí eisini


text:
Helgi Abrahamsen, løgtingsmaður, hevur á tingið sett fyrispurning fram tyri landsstýrismannin í fiskivinnumálum um fyribils góðkendar hvalvágir.
myndin er av Skálafirði, sum eisini ynskir eru um skal verða góðkend sum hvalvág, m.a. Hera Petersen, sum enn berjist fyri uppskotinum hjá sær.
Helgi Abrahamsen
løgtingsmaður
Fyrispurningur
til
Jacob Vestergaard, landsstýrismann
Viðvíkjandi fyribilsgóðkenning av hvalvágum
1. Hvørji krøv skulu lúkast, fyri at ein fjørður kann fáa fyribilsgóðkenning sum hvalvág?
2. Eru fyribilsgóðkenningar av hvalvágum tíðaravmarkaðar?
3. Eru treytir settar til fyribilsgóðkendar hvalvágir, um at tær innan ásetta tíð skulu lúka ávís krøv (til dømis viðvíkjandi umhvørvisviðurskiftum)?
4. Hevur landsstýrið ætlanir um at veita fleiri fyribilsgóðkenningar av hvalvágum?
5. Um landsstýrið ikki ætlar at veita fleiri fyribilsgóðkenningar av hvalvágum, hvør er so orsøkin til tað?
Viðmerkingar:
Eg havi fyrr sett ein fyrispurning til landsstýrismannin í fiskivinnumálum viðvíkjandi hvalvágum. Í sambandi við tað orðaskiftið vísti eg á Skálafjørð og Funningsfjørð sum dømi um tvær bygdir, sum í allar mátar líkjast, men kortini eru í heilt hvør sínari støðu viðvíkjandi góðkenning sum hvalvágir.
Funningsfjørður er gomul hvalvág, meðan Skálafjørður, sum liggur fáar kilometrar frá Funningsfirði, fær ikki góðkenning. Orsøkin sigst vera, at kloakkviðurskiftini eru ikki komin í rættlag í Skálafirði.
Men kloakkviðurskiftini í Skálafirði eru einki verri enn tey eru í Funningsfirði. Tað er ikki har, ið munurin liggur. Munurin er harafturímóti, at krøvini eru strangari, tá tú skalt hava eina nýggja góðkenning, enn tey eru fyri at varðveita eina gamla góðkenning.
Síðani eg setti tann fyrra fyrispurningin havi eg fingið at vita, at nakrar hvalvágir hava fingið fyribilsgóðkenning, hóast tær ikki lúka somu treytirnar, sum eru orsøk til, at Skálafjørður ikki fær sína góðkenning.
Í Skálafirði verður arbeitt við eini ítøkiligari ætlan um at fáa kloakkviðurskiftini uppá pláss, men mær vitandi eru ongar ítøkiligar ætlanir fyri kloakkviðurskiftini í teimum bygdunum, sum hava fingið fyribilsgóðkenning, og eg ivist eisini í, um tað var ein treyt fyri at fáa fyribilsgóðkenningina, at viðurskiftini skuldu verða komin uppá pláss innan ávísa tíð.
At krøv verða sett til kloakkviðurskiftini, er væl skiljandi, men tað sum kann undrað viðvíkjandi øllum umhvørviskrøvum her á landi, er, at somu krøv verða ikki sett øllum. Til dømis verða strong umhvørviskrøv sett nýggjum fyritøkum og virkjum, sum verða sett á stovn, meðan fyritøkum og virkjum, sum vóru til, áðrenn umhvørvislógin varð sett í gildi, nýtist ikki at lúka somu krøv.
Um nakar eigur at fáa fyribilsgóðkenning, so eru tað tey, sum arbeiða við eini ætlan um at fáa viðurskiftini í rættlag. Tí er spurningurin, hvørjar treytir skulu lúkast, fyri at fáa eina fyribilsgóðkenning, ella er tað soleiðis, at ein fyribilsgóðkenning er endalig hjá summum, meðan onnur ikki kunnu fáa eina slíka, heldur ikki í eitt avmarkað tíðarskeið.
Hesin fyrispurningurin verður ikki settur, fyri at spenna bein fyri teimum, sum hava fingið fyribilsgóðkenning, men neyðugt er at undirstrika, at øll eiga at vera líka stillað fyri lógini.
Á Løgtingi, tann 18. februar 2013
Helgi Abrahamsen


text:
TÓFF er nýggjur føroyskur filmsfestivalur, sum er eitt samstarv millum Norðurlandahúsið og Tórshavnar Kommunu. Fyrsti TÓFF-filmsfestivalurin verður 11. til 19. februar 2017.
- Í níggju dagar verður sjóneykan sett á føroyskar og altjóða filmar av góðari góðsku til allar aldursbólkar. TÓFF bjóðar áhugaverdar filmar til eina breiða áskoðarafjøld, men eisini smalar filmar sum søkja mørk og eru meira eksperimenterandi, siga fyriskipararnir.
- TÓFF granskar ymisk filmssløg og ymsar hættir at siga frá filmi, TÓFF savnar vitan, ið kann gagna føroyska filmsumhvørvinum, bæði tí umhvørvinum, sum longu hevur fest sínar røtur her, men eisini fyri nýggjar spírar og íverksetarar, og TÓFF skapar íblástur og kjak, verður lagt afturat.
Meiri enn 40 filmar eru á skránni á fyrsta TÓFF-filmsfestivalinum, tríggir útlendskir filmsleikstjórar vitjar, fyrilestrar verða um norðurlendskan film, serlig tiltøk verða fyri børn umframt nógv annað.
Meira kunning á nlh.fo


text:
Sjálvmorð
Sjálvmorð er tað, tá ið ein við vilja tekur seg sjálvan av døgum. Sjálvmorð er ofta orsakað vónloysi, tunglyndi, sinnissjúku ella/og rúsevnis- og rúsdrekkamisnýtslu. Harafturat kann sovorðið sum fíggjarligir trupulleikar og vánalig viðurskifti við onnur fólk vera ein orsøk. Í 2012 gjørdu trý fólk við føstum bústaði í Føroyum sjálvmorð. Frá 2007 til 2012 hava 13 fólk tikið seg av døgum í Føroyum og bara í 2010 vóru heili 6 sjálvmorð. Sambært heilsulýsing landslæknans var eitt sjálvmorð framt í Føroyum í 2007. Hetta er eitt vet minni enn seinastu trý árini, tí í 2006 vórðu trý sjálvmorð framd, meðan seks vórðu í 2005. Størsta sjálvmorðstalið eitt einstakt ár í Føroyum var árið 1985, tá sjey fólk doyðu fyri egnari hond. Í 1984, 1986, 1988, 1992, 2005 og í 2010 tóku seks fólk lívið av sær hvørt av hesum árunum. Tað er bara í árunum 1999, 2001 og í 2009, at eingin føroyingur doyði fyri egnari hond. Frá ársbyrjan 1981 til og við 2007 eru tilsamans 88 sjálvmorð staðfest her á landi. Samanborið við hini Norðurlondini og londini í Evropa eru føroysku sjálvmorðstølini sera lág. Tølini yvir sjálvmorð í Føroym eru ikki økt seinastu 30 árini, men heldur eru tølini minkað.
Flest menn gera sjálvmorð; í so at siga øllum aldursbólkum eru menn teir, ið liggja ovast á listanum yvir sjálvmorð. Í 2012 gjørdu 661 fólk sjálvmorð í Danmark. Kanningin hjá Jyllands-Posten vísir, at av teimum 661 sum gjørdu sjálvmorð hetta árið, vórðu 494 teirra menn [1]. Tað er serliga menn í aldrinum 20 til 40 ár.


text:
Við Merrild Coffee Systems fært tú altíð nýgjørt kaffi í eini handavending.
Konseptið er tilætlað smærri og størri arbeiðsplássum, kantinum, matstovum v.m. Nakrar maskinur bryggja bara kaffi, meðan aðrar bæði gera cappuccino, café látte, espresso, kakao og mangt annað. Kom inn á gólvið og hygg eftir framsýning okkara av Merrild Coffee Systems – og vel eina maskinu, ið hóskar til tykkara tørv.
Umframt hópin av kaffisløgum og smakkum, veita vit sjálvandi fyrsta floks tænastu í sambandi við viðlíkahald av maskinum.


text:
Vágatunnilin fult afturgoldin
Advokaturin, Jógvan Elias Winther Poulsen, hevur skrivað juridiskt responsum um Vágatunnilin og niðurstøðan er greið. Hann skrivar soleiðis í niðurstøðuni:
"Niðurstøða út frá gjøgnumgongdini av tí tilfari, sum er nevnt omanfyri, er mín niðurstøða, at treytin í § 1, stk. 4 í lógini um fast samband um Vestmannasund um, at útvegnarkostnaðurin skuldi vera fult afturgoldin, var lokin, tá lánini, sum vóru tikin í sambandi við byggingina, vóru afturgoldin.
Um ivi skuldi verið um hesa niðurstøðuna, er tað so undir øllum umstøðum mín meting, at treytirnar í § 1, stk. 4 vóru loknar, tá lánini vóru afturgoldin og eginognin var omanfyri kr. 160,3 mió, soleiðis at tað almenna fekk beinleiðis ognarrætt til tunnilin við at felagið varð avtikið.
Vinarligast
Jógvan Elias Winther Poulsen, adv. "
Bræv um § 1, stk. 4 � loÌgini um fast samband


text:
Spurt og svarað um gáloysni
- Spurningur: Hví er tað vandamikið at tosa í fartelefon, meðan ein koyrir bil?
– Svar: Tá tú tosar í telefon mást tú býta títt uppmerksemi millum at koyra bil og samrøðuna. Tí fært tú ikki hugsavnað teg líka nógv um bilkoyringina og ferðsluna rundan um teg, meðan tú tosar í fartelefon ella við ferðafólk.
- Spurningur: Er tað vandamikið hjá bilførara at tosa við ferðafólk í bilinum?
– Svar: Ja, tað kann tað vera. Vandin valdast, um samrøðan er einføld, ella í hvønn mun bilførarin má hugsavna seg um samrøðuna.
- Spurningur: Er nakar vandi við at brúka handfría telefon?
– Svar: Handfrí útgerð ger tað lættari at tosa leingi í telefon. Í so máta kann tað vera ein falskur tryggleiki, eftirsum bilførarin kann halda, at tað er trygt. Harumframt er onkur handfrí útgerð soleiðis háttað, at knøttarnir eru longur frá tær, og tað soleiðis gerst truplari at síggja teir. Tá gerst torførari at raka rættan knøtt, sum aftur hevur við sær, at tú í longri tíð hyggur burtur frá ferðsluni.
- Spurningur: Er einki gott við fartelefonum í ferðsluni?
– Svar: Sjálvandi eru fyrimunir við at hava fartelefonina við, tá tú koyrir bil. Hon kann hjálpa tær at samskipa tíni ørindi, so túrarnir gerast færri og styttri. Eisini kann hon hjálpa upp á strongd, um tú kanst boða frá, um tú ert seinkað/ur. Tú kanst skjótt boða frá eini vanlukku. Brúka tó altíð fartelefon við varsemi. Tað besta er at steðga bilinum á tryggum staði, meðan tú tosar í fartelefon.


text: Myndin omanfyri er av pápa okkara Helga Michelsen, sála, og mammu okkara Ásu Michelsen, sum fylti 99 ár 16. juni og býr á Ellisheiminum. Myndin er tikin í 1943, tí smágentan er systir okkara Chirstin, sum her má vera eitt ára gomul. Hon var fødd 8. juni 1942. Nógv áhugavert er knýtt at hesi myndini, tí eitt eru fólkini, annað er barnavognurin, sum hevur annað snið enn barnavognarnir í dag. Mamma sigur, at tey keyptu barnavognin brúktan, tí nýggjur barnavognur kostaði nógv. Vit tosa mangan um býar- og bygdarsøvn. Tá vit goyma ellisakfør, sum er partur av føroysku bilsøguni, so eru barnavognar eisini søga. Tú skuldi kunna sæð slíkan barnavogn á onkrum býarsavni. Annars havi eg altíð hoyrt, at pápa okkara var fyrsti maðurin við Landavegin ella kanska yvirhøvur, sum fór í barnburðarfarloyvi. Tey høvdu heldur ongantíð áður sæð mann koyra barnavogn, tá pápi okkara koyrdi barnavogn í gøtunum. Hetta gjørdu menn ikki tá, havi eg fingið at vita frá fleiri eldri fólkum. Í Smærurni, har pápi okkara arbeiddi, flentu tey eitt sindur at, at nú fór Michelsen í barnburðafarloyvi. Hann fekk sær frí í fjúrtan dagar, tí konan skuldi eiga fyrsta dagin. Trupulleikin var, at mamman gekk yvir tíðina, og teir fjúrtan dagarnir vóru um ganga undan. Men so kom barnið. Áhugavert at síggja pápa okkara í vesti, tí tað gjørdi hann altíð, tá hann skuldi í betri klæði. (Vagnur)


text:
Menninir á myndini arbeiddu á Tórshavnar elekricitetsverki úti á Rundingi á Vestaru bryggju. Teir eru frá vinstru Petur Lava Hansen, Jóhan Ellendersen, róptur skómagarin úr Hvalba, Poul á verkinum og Karl Samuelsen. Hvønn dag í árinum svumu teir á sjónum, og tað er í tí sambandinum, at myndin er tikin. Teir svumu frá sjóvarmálinum á Rundingi og yvir á kolabrúnna hjá Lützen og aftur. Kavi er henda dagin, myndin er tikin. Myndina havi eg fingið frá Elsu Horn, dóttir Pól á Verkinum.
Í bókini Havnin – fólk og yrki er at lesa, at í 1920 byrjaði arbeiðið at laða húsið hjá Tórshavnar elektricietetverki úti á Rundingi, sum tað var rópt. Hetta var fyrsta elverk í Havn. Óli Arge, eldri, Martin Danielsen og Johannis Simonsen átóku sær arbeiðið. Í september mánað í 1921 varð elverki sett til. Elverkið hevði tveir dieselmotorar og ein stóran akkumolator. Diesel motorarnir vóru 100 hk og 150 hk, akkumolatorurin hevði battarí 270 sellur. Trý tey fyrstu húsini, sum fingu streym, vóru Avhaldshúsið, Losjan og Klubbin. Elverkið helt til á Rundingi í knappliga tríati ár. Í 1950 varð húsið tikið niður. Næsta elverkið í Havn var bygt upp í Gundadali.
Elsa Horn sigur mær, at tað vóru fleiri enn hesir fýra garparnir róptir víkingarnir, sum svumu á sjónum, men øll svumu ikki hvønn dag í árinum, sum teir fýra gjørdu. Millum annað svam Sanna hjá Karl á lag mangan á sjónum, sigur Elsa. Mamma undirritaða segði mær, at systur hennara Louisa svam mangan á sjónum. Karl Samuelsen var sonur Dánjal í Horni og maður Mallu Samuelsen, sum vit kenna frá politikki og fyristøðukvinnu í Ellisheiminum. Johan Ellendersen var úr Hvalba, og hann umvældi seinni skógvar í húsum við Steinatún, sum vórðu tikin niður, tá nýggi Føroya Banki varð bygdur.
Poul á verkinum er pápi Elsu Horn, og ungi maðurin á myndini uttast til vinstru Petur Lava Hansen flutti av landinum. Teir fingu navnið “víkingarnir”, og navnið boðar frá, at sjálvt í frosti og kava skuldi svimjast av Rundingi yvir á kolabrúnna og aftur. Óivað var heitt hjá teimum at koma aftur í el-verkið, tí dieselmotorarnir geva nógvan hita frá sær. Myndin tikin í 1943 ella 1944 er eitt postkort. Góðskan er ikk so góð men myndin áhugaverd. (Vagnur)


text:
Eitt dygdargott sjúkrahús í Føroyum - heldur enn trý vánalig
2. januar 2015
Politiski myndugleikin í Føroyum hevur skyldu til at raðfesta soleiðis í sjúkrahúsverkinum, at brúkarin ella sjúklingurin er í fokus - og ikki arbeiðspláss og onnur lokal seráhugamál.
Eitt tað mest ræðandi dømið um, har brúkarin ella næmingurin ikki varð settur í fokus, var plaseringin av miðnámaskúlanum í Hovi í Suðuroynni. Plaseringin av skúlanum var eitt úrslit av politiskum og lokalum klandri og nærmast persónligum seráhugamálum, sum næmingarnar máttu gjalda høga prísin fyri, við ikki at fáa atgongd til eitt sosialt nærumhvørvi, men skulu virka í einum hagaumhvørvi og ongamannalandi millum seyð og gæs - syrgiligt.
Í løtuni hava vit trý sjúkrahús í Føroyum til 48.599 íbúgvar, pr. 1. okt. 14, har tvey av teimum eru so mikið smá, at tey ikki kunnu loysa neyðugu ella vanligu uppgávurnar hjá einum nútímans sjúkrahúsi. Eisini er trupult ella ógjørligt hjá smáu sjúkrahúsunum at rekruttera kvalifiseraðar læknar og starvsfólk annars.
Tað er sostatt ein falskur tryggleiki at búgva tætt við smá sjúkrahús - teimum vanta nevnliga førleikar, servitan, læknar og royndir, og tað kann fáa álvarsligar avleiðingar fyri sjúklingarnar. Tey fólk, sum ikki eru sjúk, vilja vanliga gjarna hava eitt sjúkrahús tætt við har ein býr, meðan tey fólk, sum eru sjúk, gjarna vilja fara til eitt stað, hvar sjúkan kann viðgerast og tey gerast frísk.
Infrakervið í Føroyum við vegum og tunlum er útbygt soleiðis, at 85% av íbúgvunum eru bundnir saman við føstum sambandi – góðir vegir og akfør. Tí er grundarlag fyri at fremja rationaliseringar og skipa almenna geiran betri og bíligari.
Skulu vit framhaldandi tryggja eitt kappingarført vælferðasamfelag, er neyðugt, at okkara landspolitikkarar fara at tryggja Landssjúkrahúsinum betri karmar at virka undir.
Vit vita, at tá t.d. høgtíðir eru, verða deildirnar yvirbelagdar við sjúklingum, meðan starvsfólkanormeringarnar eru tær somu. Hetta hevur við sær, at sjúkrarøktarfrøðingar, læknar o.o. hava ov nógv at gera og hava ikki tíð til sjúklingin – aðalmálið við einum sjúkrahúsið má og skal vera “sjúklingurin í fokus”.
Tað er ein sannroynd, at smáu sjúkrahúsini senda sjúklingarnar á Landssjúkrahúsið álikavæl. Tann neyðugi førleikin og kapasiteturin er ikki til staðar á smáu sjúkrahúsunum, og yvirnormeringar eru til eitt nú sjúkrarøkarfrøðingar og læknar.
Hesar yvirnormeringar skuldu verði fluttar til Landssjúkrahúsið, so vit fáa eitt uppaftur betri Landssjúkrahús, har sjúklingurin er í fokus – og ikki eitt arbeiðspláss, bara fyri at hava eitt arbeiðspláss.
Tað er ikki minni enn ein vanlukka fyri tað føroyska heilsuverkið, at landsstýrismaðurin í Heilsumálum ikki hevur megnað at umleggja sjúkrahúsbygnaðin og leggja øll sjúkrahúsini undir eina leiðslu. Aftur her verða óneyðuga nógvir pengar brúktir til leiðslu og enn einaferð kemur sjúklingurin ikki í fokus. Játtanirnar og pengarnir fara í ov stóran mun til fyrisiting á ovastu rókunum, og náa ikki til sjúlkingin, umframt risa íløgur til bygningar. Tað eigur at vera upp til eina nýggja sjúkrahúsleiðslu at finna út av heilsu- og viðgerðarfakliga, hvat framtíðar innihaldið og virksemið eigur at verða á smáu sjúkrahúsunum.
Vit útbúgva sjúkrarøktarfrøðingar her í Føroyum, og eksportera hesar, tí hesir ikki fáa nøktandi karmar, og vilja ikki smáu sjúkrahúsini.
Útlærdir sjúkrarøktarfrøðingar standa og hyggja at, meðan seingjapláss verða niðurløgd, deildir stongdar vegna sparingar og skeivar politiskar raðfestingar.
Nú eiga okkara landspolitikarar at raðfesta rætt og seta sjúklingin í fokus og velja vælferðartænastur fram um berghol, asfalt og beton og snævurskygdan lokalpolitikk.
Vit hava eitt býráð í Havn, men vit hava í veruleikanum eisini eitt stórt bygdarráð, sum leiðir og stýrir landinum, nevnliga Løgtingið, har landspolitikkarar reka lokalpolitikk út á sítt lokalpláss til egnan persónligan vinning.
Tíðin er nú komin at menna víðari eitt framkomið og dygdargott Landssjúkrahús, har sjúklingurin er í fokus. Tíð, peningur og orka skal brúkast til dygdargóða sjúkraviðgerð, sjúklingunum og øllum Føroya fólki at gagni.
Annfinn Brekkstein
Býráðslimur í Tórshavnar kommunu fyri Sambandsflokkin
RN
Aftur


text:
Hópurin var broyttur nakað í mun til síðsta dyst í Fuglafirði. René S. Joensen og Pál Mohr Joensen vóru á bonkinum, meðan Tróndur Jensen og Alex Jose dos Santos byrjaðu inni. Christian lá sum fremsti maður, men bara í 19 minuttir, tá hann mátti av vøllinum, tí hann kendi sær okkurt í hælinum. René kom so inn, og Levi fór fremst.
Longu í 2. minutti komu vit til fyrsta møguleikan. Christian rekur til baklinjuna og sendir bóltin væl innfyri, har Fróði er fyrstur á, men tíverri beint við síðuna av. 2 minuttir seinni endar gott B68 álop við, at bólturin verður sendur framvið málinum hjá Teiti. Lítla løtu seinni er aftur galið, tá ein B68’ari brádliga fangar ein bólt og gerst púra leysur móti málinum. Teitur heldur tó høvdið kalt og fær bóltin væl av toftamanninum.
Nú løgdu okkara eitt áhaldandi trýst á B68 málið, og m.a. Alex var nógv framvið hesa løtuna, og bæði hann og Kristin komu til onkran góðan møguleika. Í 10. minutti fáa vit bóltin í málið, men tíverri var Kristin rangstaddur, tá hann setti returin inn, og málið varð kolldømt. Trýstið gav ikki úrslit, og so við og við linkaði tað nakað, hóast vit vóru nógv meira á bóltinum.
Í 29. minutti kemur Fróði í góða støðu og sendir bóltin væl móti tríkantinum, men Kristian Joensen í B68 málinum er klárur og bjargar meistarliga til horna. 10 minuttir seinni fáa vit aftur ein góðan møguleika, tá vit fáa fríspark beint uttanfyri brotsteigin í høgru síðu. Alex tekur tað og sendir bóltin í nærmaru stong og út. Vit fingu okkurt horna afturat seinastu minuttirnar av hálvleikinum, men einki mál kom.
Í hálvleikinum kom Poul Ingason á vøllin fyri Heina Vatnsdal. Hann legði seg fremst, meðan Levi fór út í síðuna. Í 52. minutti fáa toftamenn ein góðan møguleika, tá Andrias á Líknagøta gerst leysur móti málinum, men Teitur bjargar væl. B68 royndi at trýsta hesa løtuna, og minuttin seinni fingu teir aftur ein góðan møguleika, sum einki spurdist burturúr, tíbetur.
4 minuttir seinni fáa vit endiliga hol á. Vit eru í álopi, og brádliga kemur Levi í góða støðu nakað útifrá. Hann smekkar til, og tá ein B68’ari samstundis taklar, fer bólturin í einum boga upp í málhornið, uttan møguleika hjá Kristian at bjarga. 1-0 til okkara, sum hevði við sær, at meira lív kom í dystin, tí toftamenn fullu als ikki í fátt av málinum men hildu á at stríðast. Í 69. minutti endar eitt gott B68 álop við, at Óli smekkar til móti málinum, men Teitur bjargar til horna. Teir royndu at trýsta, men komu ikki til teir heilt stóru møguleikarnar afturat.
Okkara tóktust taka tað meira róligt seinastu løtuna, men lógu framvið og fingu onkran møguleika. Í 82. minutti hava vit horna, og har er Fróði hægstur og skallar væl móti málinum, men Kristian verjur fyri til horna. Onkur hálvur møguleiki kom afturat, men fleiri mál komu ikki í dystinum, og sostatt fingu vit kravda sigurin móti toftamonnum í hús.
Sigurin var uppiborin, tí hóast vit ikki veruliga fingu ferð á, og spælið at koyra, stríddust okkara fyrimyndarliga og høvdu størru møguleikarnar. Seinna hálvfinalan verður á ovara Vølli mikudagin 18. juni, tá vit helst skulu fáa finaluplássið í hús. Næsti dystur er annars 2. Hvítusunnudag á heimavølli móti EB/Streymi.
Koyr á, HB!
HAGTØLINI
Løgmanssteypið, hálvfinala 5. juni 2014 kl. 19:00 á Svangaskarði
B68 – HB 0-1 (0-0)
0-1 Levi Hanssen 57’
Liðið: Teitur M. Gestsson – Alex Jose dos Santos, Jóhan T. Davidsen, Rógvi S. Holm, Jógvan Rói Davidsen (Símun Samuelsen 59) - Tróndur Jensen, Kristin R. Mouritsen, Levi Hanssen, Fróði Benjaminsen (liðsk.), Heini Vatnsdal (Poul Ingason 46) - Christian R. Mouritsen (René Shaki Joensen 19)
Óbrúktir eykaleikarar: Thomas Knudsen og Pál Mohr Joensen
Á beinkinum: Heðin Askham, Jón Simonsen, Kaj Niclasen og Jan F. Jensen
Dagsins maður: Teitur Gestsson (red)
Gul kort: Poul Ingason
Dómari: Petur Reinert
Hjálpardómarar: -Kristian Sofus Petersen, Jóannes M. Mikkelsen, Dagfinn Forná og Eiler Rasmussen
4. dómari: Vinjard Dam
Myndir: Rakul Hansen


text:
Les góðu ráðini áðrenn tú fært tær Swipp.
Swipp
- og rokningin er deild
Swipp
Við Swipp kanst tú skjótt og lætt senda pening til onnur við fartelefonini - bert við at kenna telefonnummarið. Tú sendir ynsktu upphæddina til fartelefonnummarið hjá móttakaranum, og við eitt er peningurin á kontu hjá honum.
Ikki er neyðugt at kenna kontunummarið hjá móttakaranum, og tú sleppur undan at hava reiðan pening uppi á tær. Tað einasta sum krevst er, at tú hevur eina smartphone við netsambandi og at tú og móttakarin eru tilmeldað swipp.
Tú kanst "swippa" upp til 10.000 kr. um dagin, og tú hevur altíð eitt fullfíggjað yvirlit yvir tíni "swipp" á fartelefonini.
Melda teg til Swipp gjøgnum netbankan á telduni ella á fartelefonini.
Swipp er lætt at stovna og brúka.
Aðrir fyrimunir:
-
Tú kanst lættliga flyta pening frá persóni til persón.
-
Tú sleppir undan at hava reiðan pening uppi á tær.
-
Tær nýtist bert at kenna fartelefonnummarið - ikki kontunummarið hjá móttakaranum.
-
Ikki neyðugt við eyka kotum og loyniorðum.
-
Tú kanst flyta upp til 10.000 kr. um dagin, tó ongantíð meira enn er tøkt á kontuni.
- Melda teg til Swipp á netbankanum sum app á fartelefonini ella á telduni.
- Fyri at swippa til móttakara, er neyðugt at bæði sendari og móttakari eru tilmeldaðir swipp tænastuna.
- Tú mást hava netsamband fyri at kunna swippa.
- Øll yvir 15 ár kunnu fáa sær swipp funkuna á fartelefonina.
- Tú mást lesa og vátta at hava lisið ásetingarnar fyri Swipp fyri at melda til.
Tak niður vegleiðing
Soleiðis meldar tú teg til Swipp
Kostnaður
Swipp er ókeypis at stovna og hava. Eisini er ókeypis at swippa eftir 15.juni 2015.